Хакерлар Кэти Перрининг рекорд натижа қайд этган твиттер саҳифасини бузишди\n19:04 / 31.05.2016\nНомаълум шахслар қўшиқчи Кэти Перрининг 89 миллион фолловерга эга твиттерини бузиб очишди ва унда ҳақоратомуз сўзлар ишлатиб, бир неча кишиларга мурожаатли ёзувлар юборишди.\nХакерлар томонидан қолдирилган биринчи твитлар #hackersgonnahack ҳэштегига эга бўлган ва @sw4ylol аккаунтини фоллоу қилишни таклиф этган, бу аккаунт соҳиби ўзининг биринчи ёзувини 29 май куни нашр қилган. Уни сервиснинг 1400 фойдаланувчиси фоллоу қилган.\nТвитлардан бирида аноним фойдаланувчи гўёки Кэти Перри томонидан қолдирилган ҳамда Universal Music Group муаллифлик ҳуқуқи бузилгани сабаб ўчириб ташланган SoundCloud хабари скриншотини чоп этди.\nПеррининг микроблоги твиттерда энг машҳур микроблоглардан бири ҳисобланади. Бу хакерлар бузиб очган биринчи юлдузнинг аккаунти эмас. Ундан аввал Жастин Бибер ва Бритни Спирснинг профиллари бузиб очилган.


Фикрлар тақдирни шакллантиради: Хурсанд юрсангиз, жумбоқларингиз ечилади - zarnews.uz\nФикрлар тақдирни шакллантиради: Хурсанд юрсангиз, жумбоқларингиз ечилади\nБаъзи одамлар бирор иши битмасдан, мағлубиятга учраса ҳам муаммога қизиқувчанлик билан қарайди, шукроналик қилиш орқали ниятига етишига ишонади. Бу инсон ўз-ўзини алдашдан бошқа нарса эмас, дерсиз. Лекин бу ҳақиқат оқибатда уларга бахт келтиради.\nАксарият одамлар муаммоларга ғазаб қилиб, салбий тарзда жавоб беради. Вазиятга қарши курашишни бошлаб, қаршилик ҳисси билан иш тутади. Жаҳл қилиш орқали вазиятни назоратга оламан деб ўйласа, албатта хато қилган бўлади.\nСалбийликнинг мақсади нимада? Унда ҳеч қандай мақсад йўқ. Аксинча, ғазабланиш ва тажовузликни келтириб чиқаради.\n“Дунё – бу амалий куч”. Квант оламини ўрганадиган олимлар шундай деб айтади. Барча зарралар бир вақтнинг ўзида бир жойда тўпланади. Бу парадокс - илмий қоидаларга мос келмайдиган квант наониқлиги, деб айтилади. Содда заррачалар оддий кузатувдан сўнг ўз ҳолатини ўзгартира бошлайди. Инсон ҳам бирор бир нарсага қатъий ишончи ва ҳаракатлари орқали эзгуликларга эришади.\nМасалан, сиз пулингиз етмаслигига ишонасиз. Шундай ҳам бўлади. Сизда доим пул етишмовчилиги сезилиб туради. Ёки, бу шаҳарда яхши иш топиш жуда қийин. Албатта, сиз ҳақсиз. Сизнинг тўғрингизда яшайдиган одамларнинг пули ҳамма нарсага етади. Улар яхши жойларда ишлайди. Нимага? Улар омадлими? Йўқ!\nКвант физикасининг қонуни: Сиз – доим! Ҳар доим! Ҳеч қандай муболағасиз ўзингиз кутган натижани оласиз!\nБу фикрга қўшилмайман, дейсиз. У ҳолда сиз 100 фоиз ҳақ бўласиз. Аммо ўз нуқтаи назарингиз сизга тинчлик, равшанлик, қувонч келтирармикан? Тўсиқларни осонликча енгиб ўтишга ёрдам берармикан?\nКузатув... ва яна кузатув\nБир киши қўлини жароҳатлаб, шифокорлар бу ногиронлик эканлигини айтганида, уларга ишониб тушкунликка тушди. Кейин даҳшатли ҳалокатдан кейин қўлидаги тузалмас жароҳатларни тиклаган одам тўғрисида ўқиб, тузалиб кетиш мумкинлигига амин бўлди. Натижа: унинг қўли бутунлай соппа-соғ.\nИккинчи ҳолат: 15 ёшида у камбағаллик тақдиримда бор, деб ўйларди. Кўп ишлади, лекин ҳаракатларининг барчаси беҳуда кетди. Кейин молиявий эркинликка эриша олишига ишонди ва уддасидан чиқди. Ҳаёт билан курашиш кераклигини билиб олди. Ваҳоланки, унинг дунёси хавфли, маккор ва шавқатсиз эди. Энди у доимий ҳимояда. Қилаётган иши фақат унинг бахти учун хизмат қилади. Дунёси энди у ҳақда қайғуради.\nҲар лаҳзада танлов қилиш имкониятимиз бор. Ҳар сонияда ўзимизнинг амалий ҳаётимизни яратамиз.\nҲар сафар сиз истамаган бирор бир ҳолат рўй берса, квант чорраҳасига тушиб йўл танлайсиз. Ғазаблансангиз, нотўғри кўчага қайрилиб, жаҳолатли дунёга қараб йўл оласиз.\nТанлаган йўлингиз сизга ёқса, демак ҳаммаси жойида. Агар ёқмаса, ўзингизга “Ура!!! Ҳаммаси зўр”, деб айтинг ва Ҳақиқат кўчасига хуш келибсиз. Ҳақиқат ҳар доим меҳрибон ва холисдир! Уни фақат сизнинг фикрларингиз, баҳоларингиз ўзгартира олади.\nҲар қандай тажрибадан чин дилдан хурсанд бўлганингизда, жумбоқларингиз ўзидан ўзи очилаверади. Йўқ, агар курашишдан чарчамаган бўлсангиз, бемалол курашаверинг. Шахсан менга тинчлик ва осойишталик кўпроқ ёқади.\nҲаётингиз билан бирдамликда яшанг, холис танлаш имкониятига эга бўлинг ва тажрибангиз билан бўлишинг. Шунда аввал ўзингизга, кейин эса бошқаларга осон ва бахтли яшашга ёрдам қилган бўласиз.\nБаҳора МУҲАММАДИЕВА тайёрлади.\nЎз касбининг фидойиси эди\nтакси Самарқанд шаҳри ҳамшира Исроил йўловчи ташиш Каттақўрғон Ўқитувчилар Ҳиндистон терроризм Ёш китобхон ЙТҲ гиёҳванд модда


Пул ўйлаб сарфланса, иқтисод қилиш шарт эмас!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Пул ўйлаб сарфланса, иқтисод қилиш шарт эмас!\t10:21, 14 январь\tМаошгача ҳали бир ҳафта бор. Аммо ҳамёнингизда бир неча кундан бери шамол сайр қилиб юрибди. Яна топадиганингиздан ортиғини харажат қилиб, камига қарзга ҳам ботиб ўтирибсизми? Унда сизнинг бюджетингиз устида жиддий ишлаш керак. Муаммо нимада?\nБир ўртоғим бор, исми Зарина. Гап шундаки, унинг ойлик даромадига ҳар қандай бойвучча ҳавас қилса арзийди. Бунақа маошни кўплар тушида ҳам кўрмаган. Шунданми у кимгадир дабдурустдан, «қарз бериб тур, ойликдан қайтараман» деб қолса, одам дастлаб, жиддий сўраяптими ё калака қилаяптими, деган хаёлга ҳам боради. Аслида у айтарли даражада шопоголик ҳам эмаски, топган пулига дўкон айланиб, уюм-уюм кийим харид қилса. Шунчаки, Зарина пулни тўғри харажат қилишни билмайди. Ойлигини олибоқ, қарзларини қайтаради. Бундан ортганини майда-чуйда харажатларига ишлатади. Қарабсизки, ой охирида яна қарз сўрашга мажбур. Бир гал эса у бутун бир ойлик маошини тўлалигича кредитор дўстларига тақсимлаган.\nЗамондошларимизнинг аксариятида айнан мана шу—пулни тўғри харажат қила олмаслик муаммоси бор. Қанча пул топиш эмас, топганингизнинг қанчасини ва нима мақсадда сарфлаганингиз муҳим.\nБюджетингизни ҳимоя қилинг!\nПулларингиз ҳар доим ва ҳар нарсага етиши учун оилавий бюджетга айрим қонун-қоидалар ва ўзгартиришлар киритиш зарур.\nХуллас, сиз маош олдингиз. Ва пешана терингиз билан ишлаб топилган яп-янги пуллар ҳамёнингизни қаппайтириб, кўзингизни қувонтириб турибди. «Бизда маош пластик карточкаларда берилади», дейсизми? Хўш, нима бўлибди? Ҳар тугул у ўзингизга ишонч ҳиссини бағишлаб турибди-ку! Қайтанга, пластик карточкадаги маблағни йиғиш қулайроқ ҳам.\n1. Маошни олган кунингизоқ унинг 10-15 фоизини алоҳида ажратиб қўйинг (агар оила қурган бўлсангиз, сиз ва турмуш ўртоғингизнинг маоши қўшиб ҳисобланади). Бу пул орзу ҳавасларингиз (машина сотиб олиш ёки саёҳатга) ёки шунчаки, «қора кунлар»га ярайди. «Ўзи шундоғам ойликдан ойликкача яшаяпмизу, шундан ҳам кейинга деб кессак нима қолади», демоқчисиз тўғрими? Унда даромадингиз 10 фоизга камайди деб тасаввур қилинг. Ахир шундай бўлган тақдирда ҳам қолган 90 фоизига рўзғор тебрата олардингиз-ку.\nПул йиғишни энди бошлаган пайтингизда эртанги кун учун даромаднинг 10-15 фоизидан ортиғини олиб қўйиш ҳам ярамайди. Қатъий тежамкорлик режимида 1 ҳафта, 10 кун, узоғи 1 ой яшай оласиз, лекин кейин, пулингиз бўла туриб ўзингизга шунча чекловлар қўяётганингиздан жаҳлингиз чиқиб, йиғаётган пулингизни ишлатиб қўясиз. Ва камига «мен пул йиғолмас эканман», деган хулосага ҳам келасиз.\n2. Алоҳида конвертга мажбурий тўловлар учун муайян суммани солиб қўйинг. Ҳар ой уй, солиқлар учун, қолаверса, болалар боғчасига ҳам пул тўлашингиз аниқ. Бундай тўловларни барибир амалга ошириш керак бўлса, шунинг ҳаракатини олдиндан қилиб қўйган маъқул.\n3. Қўлингизга тақвим олиб, шу ойда ўтказиладиган тадбирлар—тўй, туғилган кун, ўтиришлар бор-йўқлигини кўриб чиқинг. Чунки агар ой давомида тўй, туғилган кунлар бўлса, барибир совға олишингизга тўғри келади. Шунинг учун учинчи конвертнинг устига тортинмай, «совғалар учун», деб катта қилиб ёзингда, унга атаганингизни солинг!\n4. Хўш шундай қилиб, юқоридаги харажатлардан кейин маошингиздан қанча қолди? 100 мингми, 150 мингми ёки 200мингми? Ишқилиб қанча қолган бўлса ҳам бу айнан ўша кундалик харажатларингиз учун ой давомида сарфлашга мўлжалланган суммангиздир. Юқоридаги гапда «ой давомида» жумласи асосий эканига аҳамият бергандирсиз? Арифметика борасидаги билимларингизга ишончингиз комил бўлмаса, қўлингизга калькуляторни олинг (яхшиямки, бу мўжазгина техника тараққиёти қўл телефонларида ҳам бор). Ўша қолган 100, 150 минг суммани 30 кунга бўлинг. Натижа 3333, 5000 ёки 6666 чиқди, тўғрими? Энди сиз оилавий бюджетингизга зарар қилмаслик учун ҳар куни таҳминан қанчагача пул сарфлашингиз мумкинлигини биласиз. Тўғрироғи, кундалик меъёрдан ортиқроғини сарфлашингизку мумкин, лекин графикдан чиқиб кетмаслик учун бошқа кунлар харажатни яна камайтиришингизга керак бўлади.\nҲеч эътибор берганмисиз, биз майда-чуйдалар харид қилишда ҳеч ўйланиб ўтирмаймиз. Айнан шу майда харажатлар ҳамёнимизни «оздиради». Масалан, бир плитка шоколад ва сақич харид қилишнинг ўзидаёқ, бир пасда 3,5-4 минг сўм пул сарфланади. Бозордан қайтгач, «айтарли ҳеч нарса олганим йўғ-у, бор пулимни ишлатиб қўйибман-а», деган фикр ҳар биримизнинг хаёлимиздан ҳеч бўлмаса бир марта ўтгани аниқ. Майда харажатлар катта қарзларга олиб келиши мумкинлигини унутманг!\nЙўқ, бу билан ҳаётингизга ранг берувчи, ёқимли харидлардан тийилинг демоқчимасмиз. Шунчаки, нима муҳиму, нима иккинчи даражалилигини ва қайси хариднинг умуман фойдаси йўқлигини ўйлаб турсангиз бўлди. Баъзи бир кераксиз харидлардан воз кечиш эвазига денгиз бўйида дам олсангиз, чиройли мебель сотиб олсангиз ёки ажойиб автомобиль соҳиби бўлсангиз ёмонми?!\nЭронлик спортчи аёл спортзалда селфига тушгани учун қамоққа олинди\tЮқори марраларни забт этишнинг 7 та сири\tТўйдан кейинги муҳаббат ҳақида 10 афсона\tҚайлали шўрва - ҳаммага бирдек ёқади!\tҚовоқ енг, шамолламайсиз, анемия бўлмайсиз!\tБахт калити қаерда? Ёхуд бахти очилмаётган қизлар таснифи\tОтправить


Uzbekistan Airways 2020 йилда ҳам лоукостер ташкил этмайди. Компания шундай авиакомпания ташкил этилишини 2018 йилдан бери айтиб келади - Daryo\n18:58, 05.10.2020 13308\nUzbekistan Airways ҳозирда лоукостер (чипта баҳоси арзон) авиакомпанияни ташкил этишни режалаштирмаяпти. Бу ҳақда компания бошқаруви раисининг биринчи ўринбосари Умид Ҳусанов 5 октябрь куни Монополияга қарши курашиш қўмитасида бўлиб ўтган матбуот анжуманида маълум қилди, дея хабар бермоқда «Дарё» мухбири.\n«Ҳа, биз миллий авиакомпания қошида лоукостер ташкил этишни режалаштирган эдик. Аммо режаларимизни қайта кўриб чиқиб, лоукостерни ташкил этмай туришга қарор қилдик. Биз Uzbekistan Airways авиакомпаниясини ривожлантириш бўйича стратегияни ишлаб чиққанмиз, унда ҳам лоукостерларни ташкил этиш режаси йўқ», — деди Умид Ҳусанов.\nЎзбекистонда лоукостерлар ташкил этилиши мумкинлиги ҳақидаги дастлабки гап-сўзлар 2018 йил бошида, Қозоғистоннинг Ақтўбе вилоятида 52 нафар ўзбекистонлик меҳнат муҳожири носоз автобусда тириклайин ёниб кетганидан сўнг кўтарилган эди. Ўшанда Умид Ҳусанов бундай авиакомпания 2018 йил охиригача ташкил этилиши, унда Тошкентдан Москвага 100 долларга учиб бориш мумкин бўлишини таъкидлаб ўтган эди.\n2020 йил бошида бош вазир Абдулла Арипов Humo Air авиакомпанияси ташкил этилишини эълон қилганди. Ҳукумат раҳбарининг сўзларига кўра, 2020 йилда ташкил этилиши керак бўлган бу авиакомпания «аввалига республика ичида паст нархда мунтазам авиарейсларни» амалга ошириши керак эди. Кейинчалик «Махсус авиация хизматлари» авиакомпанияси ихтиёридаги 43 та Ан-2 самолётлари Humo Air’га берилиши ҳақида хабарлар пайдо бўлди.\nШунингдек, 2020 йилги Давлат дастурига бешта янги авиакомпания ташкил этиш ҳам киритилган эди. Умуман, мамлакатда авиакомпаниялар сони кўпайиши ҳақида 2018 йилда бош вазир биринчи ўринбосари Очилбой Раматов, 2020 йилда бош вазир ўринбосари Азиз Абдуҳакимов, транспорт вазири Элёр Ғаниев ҳам гапирган. Бироқ амалда «Ўзбекистон ҳаво йўллари»ни Uzbekistan Airways, Uzbekistan Airports ва Uzbekistan Helicopters’га бўлишдан бошқа иш бўлмади.\nМавзуга доир: Савол-жавоб: Лоукостер нима ва ундан Ўзбекистонга нима фойда?\n14:28, 20.09.2020 265340\n02:05, 19.04.2021 5215\n01:58, 19.04.2021 5696\n01:46, 19.04.2021 3417\n01:10, 19.04.2021 4888\n11:01, 17.04.2021 136576\n15:16 Бугун 93741\n23:58, 17.04.2021 91890


Сурхондарё вилоят МХХ – Содиқбойвачча ҳизматида « O'zbekiston ERK Demokratik Partiyasi\nСурхондарё вилоят МХХ – Содиқбойвачча ҳизматида\n02 December 2012 - 9:14\nЖўрабек Тўрахонов Тошдурдиевич – Сурхондарё вилоятининг Қумқўрғон тумани “Ўзбекистон фермерлар уюшмаси”га қарашли, “Ғалаба” маҳалласида 1983 йилда туғилган. Миллати ўзбек. Маълумоти олий. Икки нафар фарзанди бор. Муқаддам судланмаган. Ҳозирги кунда Ўзбекистон Республикаси ЖКнинг 210 моддаси билан айбланмоқда…\nЖўрабек Тўрахонов, Сурхондарё вилояти Шерабод тумани ИИБнинг “тергов бўлими” раҳбари бўлиб ишлаган вақтда, 2012 йилнинг 15 июль куни Сурхондарё вилояти МХХ томонидан Термез шаҳрига оғзаки равишда чақириб олинган ва ўша жойда МХХ томонидан ҳибсга олинган…\nУнинг яқин-қариндошларининг сўзига қараганда: “Вилоят МХХ томонидан олиб борилган суруштурув натижаларига кўра, Шерабод туманида яшовчи Содиқбойвачча исмли шаҳснинг ўғли шу туманда яшовчи ёш қизнинг номусига тажовуз этган. Ўша воқеа юзасидан унинг ўғлига нисбатан ЖКнинг 118 моддаси асосида жиноий “иш” очилган эди.\nТергов ишларидан норози бўлган Содиқбойвачча эса, Шеробод тумани ИИБнинг терговчиси Жўрабек Тўрахонов томонидан олиб борилаётган терговни тўхтатиш мақсадида, вилоят МХХга шикоят ариза билан мурожаат қилган. Унинг мурожаатига кўра: “Терговчи Жўрабек Тўрахонов менинг ўғлимни “синдириш” мақсадида, содир этилмаган жиноятни бўйнига қўйдириш учун, руҳий зарба бериб, тергов ишларини атайлаб чўзиб юрибди. унинг устига мендан 10 минг АҚШ доллари миқдорида пора сўрамоқда…”деб кўрсатма берган. Бироқ… бу шикоят қанчалик ҳақиқатга тўғри келади. фақат ёлғиз Аллоҳ билади!\nАммо… Сурхондарё вилояти МХХнинг тергов гуруҳи томонидан олиб борилган суруштурув ишлари эса, 6 ой муддатга чўзилиб келмоқда.\nТуман ИИБининг терговчиси Жўрабек Тўрахонов Ўзбекистон Республикаси ЖКнинг 210 моддасига кўра, айбланмоқда.\nЛекин… Собиқ терговчининг пора олганлиги тўғрисида ҳеч жойда расмий ҳужжат ва шикоят қайд қилинмаган. Бироқ…вилоят МХХининг тергов гуруҳи фуқаро Содиқбойваччанинг “шикоят аризаси”ни важ қилиб кўрсатмоқдалар…


фаолиятини намунали йўлга қўйиш сиёсий-ўқувлар савиясига, тарғибот-ташвиқот ишлари таъсирчанлигини оширишга хизмат қилади\nСиёсий ўқув одатдагидан бошқача бошланди. Семинар очилишидан аввал иштирокчилар гуруҳларга бўлинди ва уларга саволлар тарқатилди. Қатнашчилар аҳолининг сиёсий-ҳуқуқий маданиятини ошириш механизмлари, ахборот-маърифат хоналари фаолиятини янада кучайтириш масалалари бўйича ўз таклифларини ишлаб чиқди. ЎзХДП Марказий Кенгаши масъул ходимлари, Олий Мажлис Қонунчилик палатаси депутатлари ва экспертлар гуруҳи иштирокида бу таклифлар муҳокама этилди.\n«Электорат вакилларида сиёсий маданият ва фуқаролик масъулиятини шакллантиришда Ахборот-маърифат хоналаридан самарали фойдаланиш». Мавзу долзарб. Негаки, инсоннинг қалби ва онгини эгаллаш, айниқса, маънавий дунёсини издан чиқаришга қаратилган турли хавф-хатарлар тобора кучайиб бораётган бугунги замонда аҳолида сиёсий ва фуқаролик маърифатини шакллантириш ниҳоятда муҳим вазифалардан бири. Шу боис, Бектемир туманида ташкил этилган сиёсий ўқувда бу масалалар чуқур муҳокама этилди.\n— Ҳар бир сиёсий партия жамиятда мустаҳкам ўрин топиш, одамлар ишончини кўпроқ қозониш учун ҳаракат қилади, — деди ЎзХДП Марказий Кенгаши раиси ўринбосари Шарбат Абдуллаева. — Бу жараёнда партия аъзоларининг сиёсий-ҳуқуқий онги, тафаккурини юксалтириш, ижтимоий-сиёсий жараёнларда иштирокини кучайтириш, фаол фуқаролик позициясини шакллантириш муҳим аҳамият касб этади. ЎзХДП тизимида ташкил этилган ахборот-маърифат хоналари ушбу мақсадларга хизмат қилмоқда. Айни пайтда уларнинг моддий-техник базасини мустаҳкамлаш, замонавий ахборот-коммуникация технологиялари билан таъминлаш, ҳуқуқшунослик ва ижтимоий-сиёсий йўналишдаги адабиётлар, илмий ҳамда даврий нашрлар билан тўлдириш бўйича тизимли ишлар олиб борилаяпти.\nБугунги кунда 14 та минтақавий партия кенгаши ва 194 та туман ҳамда шаҳар партия кенгаши ҳузурида ахборот-маърифат хоналари бор. Улар фаолиятини кучайтириш учун жойларда бугунгидай семинарлар ўтказишни йўлга қўйдик.\nАхборот-маърифат хоналари ишини такомиллаштириш ва самарадорлигини ошириш юзасидан таклифлар тайёрлашда бу алоҳида аҳамият касб этади. Бундай семинарларда сизларнинг таклифларингиз ўрганилади ва энг намуналилари оммалаштирилади.\nСеминар иштирокчилари ўз гуруҳларида ахборот-маърифат хоналари фаолиятини такомиллаштириш юзасидан ишлаб чиққан таклифларини тақдимот қилди.\nКамолиддин АКРАМОВ, ЎзХДП Олмазор туман кенгаши раиси:\n— Бугун сиёсий партия фаолиятини замонавий талаблар асосида янги босқичга олиб чиқишни давр ўзи тақозо этмоқда. Бунинг учун, аввало, партия тизимида ишлаётган ходимлар, қолаверса, аъзоларнинг билим ва тафаккурини кенгайтириб бориш зарур. Ушбу жараёнда ахборот-маърифат хоналарининг аҳамияти катта.\nБунинг учун ахборот-маърифат хоналарида партия Сайловолди дастуридан бошлаб, ўқув адабиётлар, услубий қўлланмалар ва матбуот нашрлари, барча сиёсий партиялар газеталари бўлиши лозим. Шунингдек, партиядан сайланган депутатлар тўғрисида маълумотлар келтирилиши, уларнинг амалий ишлари ҳақида маълумотлар тез-тез янгиланиб туриши талаб қилинади. Шунингдек, Сайловолди дастуридан келиб чиқиб ўтган давр мобайнида қандай ишлар амалга оширилгани, депутатларимиз ва партия ташкилотларининг фаолияти ҳақида слайдлар яратиш зарур. Бу ахборот-маърифат хоналарига келган электорат вакиллари партиямиз фаолияти, ўз дастурий вазифаларини амалга ошириш борасидаги ташаббуслари ҳақида кенгроқ маълумот олиши учун хизмат қилади.\nИхтиёр САЛАЕВ, ЎзХДП Шайхонтоҳур туман кенгаши «Истиқбол» ёшлар қаноти етакчиси:\n— Бугунги замонавий ахборот-маърифат хоналарида барча қулайликлар, шароитлар яратилиши учун қатор талаблар қўйилмоқда. Аввало, ахборот-маърифат хоналарининг моддий-техника базасини яхшилаш керак. Масалан, алоҳида компьютер ажратилиши, у, албатта, интернетга уланган бўлиши зарур.\nШунингдек, ахборот-маърифат хонасида маълумотлар базасини яратиш аҳамиятли ҳисобланади. Масалан, катологлар, адабиётлар рўйхати ва китоблар, қўлланмаларнинг электрон вариантлари бўлса, бу фойдаланувчига анча қулайлик яратади. Бундан ташқари, хоналарда партия фаолиятининг турли йўналишларига бағишланган кўргазмалар ташкил этиш зарур. Масалан, партия дастурий мақсадлари акс этган кўргазмали ташвиқот материаллар ва слайдлар яратилса, ташриф буюрувчилар учун партия ташкилоти ҳақида зарур маълумотларни тезкорлик билан олиш имконияти бўлади.\nСеминарда гуруҳлар томонидан ишлаб чиқилган таклифлар кенг муҳокама этилди. Олий Мажлис Қонунчилик палатаси депутатлари, соҳа ходимлари ва экспертлар таклифлар бўйича фикр-мулоҳазаларини билдиришди.\n— Гуруҳларда яхши таклифлар айтилди. Айниқса, ахборот-маърифат хоналари фаолияти самарадорлигини ошириш учун биринчи навбатда услубий қўлланмалар БПТга тизимли равишда етказиб борилиши керак, деган таклифни қўллаб-қувватлайман. Чунки, қуйи бўғинда ҳам ахборот-маърифат бурчакларини ташкил этишга эришсак, бу орқали партия дастурий мақсадлари тарғиботи янада кенг тус олади. Бундан ташқари, гуруҳларнинг ахборот-маърифат хоналарининг моддий-техник базасини яхшилаш, зарур адабиётлар билан таъминлаш, даврий нашрлар тахламини мунтазам юритиш, интернетдан фойдаланиш имкониятини яратиш бўйича билдирган таклифлари ҳам жуда долзарб. Агар мазкур йўналишларда камчиликларни бартараф этиб, аниқ натижага эришсак, бу ўз-ўзидан тадбирлар, сиёсий-ўқувлар савиясига, тарғибот-ташвиқот ишлари таъсирчанлигига ижобий таъсир кўрсатади.\nСеминарда, шунингдек, Олий Мажлис Қонунчилик палатаси депутати Ҳафиза Каримова, ЎзХДП Тошкент шаҳар кенгаши раиси Учқун Шойимқулов, Алишер Навоий номидаги Ўзбекистон Миллий кутубхонаси бош мутахассиси Обод Қиличбоевлар сўзга чиқиб, мавзу юзасидан ўз фикрларини билдирди. Шу асосда партия ташкилотлари ахборот-маърифат хоналари фаолиятини янада яхшилаш бўйича тавсиялар ишлаб чиқилди.


Гулнора Каримовага $350 млн доллар пора берганликда айбланаëтганлар устидан суд бошланди « Ўзбекистон Халқ Ҳаракати\n04 September 2018 - 12:48\n“Озодлик” радиосининг хабар беришича, 4 сентябрь куни эрталаб Швеция пойтахти Стокҳольм шаҳар судида Ўзбекистон 1-президентининг тўнғич қизи Гулнора Каримовага 350 миллион АҚШ долларидан кўпроқ пора берганликда айбланаëтган уч шахс устидан маҳкама жараëни бошланган.\n2012 йилнинг 19 сентябрь куни Швеция жамоатчилик телевидениеси суриштирув журналистлари TeliaSonera раҳбарларидан сўраган “Ўзбекистонга кириш учун Каримов режимига пора бердингизми?” деган саволга орадан олти йил ўтиб маҳкамада жавоб топиш фурсати келди.\nСудланувчилар курсисида ўтирганлар акцияларининг учдан бир қисми швед ҳукуматига қарашли Telia (эски номи TeliaSonera – таҳр.) ширкатининг собиқ бош ижрочи директори Ларс Нюберг¸ ширкатнинг собиқ молиявий директори ва вице-президенти Теро Кивисаари ва Евроосиë фаолияти бўйича собиқ бош маслаҳатчи Ули Туимадир.\nTeliaSonera ширкати бош ижроия директори Ларс Нюберг “ўзбек иши” жанжалидан кўп ўтмай¸ 2013 йилда истеъфога чиқишга мажбур бўлган эди.\nМаҳкамага икки ҳакам Tomas Zander ва Anna Liljenberg Gullesjö раислик қилмоқда¸ уларга тўрт нафар жамоатчилик кенгаши вакили ҳамроҳлик қилмоқда.\nСуд залида прокурорлар¸ судланувчилар ва уларнинг кўп сонли адвокатлари ва Telia намояндалари иштирок этмоқда.\nАйтилишича¸ Telia собиқ раҳбарларини Швециядаги энг танилган¸ энг қиммат адвокатлар гуруҳи ҳимоя қилмоқда.\nСуд очилишида прокурор ва ҳимоячилар айрим процессуал масалаларни муҳокама қилдилар.\nПрокурор ва ҳимоячилар гуруҳи Telia ширкатининг ҳозирги бош ижроия директорини судда қайси мақомда сўроқ-жавоб қилиш масаласида тортишди.\nПрокурорлар унинг қасамëд остида интервью қилинишини¸ ҳимоячилар эса¸ бунга ҳожат йўқлиги борасида тортишди ва ҳакамлар бу масалада қарор бериш учун танаффус эълон қилди.\nҚисқа танаффусдан сўнг ҳакам прокурор сўровини қондирди ва Telia жорий раҳбарларини жараëнга бевосита алоқадор гуруҳ вакили сифатида қасамëд остида кўрсатма бериши ҳақида қарор чиқарди.\n“Гулнора Каримова бевосита телекоммуникация расмийси бўлмаса-да¸ расмий мақоми Ташқи ишлар вазири ўринбосари¸ Ўзбекистоннинг БМТдаги элчиси бўлган Каримова мамлакатдаги аксар бизнес¸ хусусан телеком бозорини назорaт қилган”¸ деди жумладан прокурор ўз айбловида.\nЎз айбловини қувватлаш учун Стетлер¸ 2007 йил февраль-март ойларида Каримова томонидан тайинланган “ўзбек шерик” билан музокаралардан сўнг TeliaSonera бевосита Гулнора Каримовага қарашли деб ишониладиган Takilant ширкатига юзлаб миллион доллар пул ўтказганини тасдиқловчи фактларни тақдим этди.\n“Теро Кивисаари Гулнора Каримова тайинлаган “ўзбек шерик” билан бевосита музокара қилганлик ва бу пора миқдорини¸ унинг қандай тўланишини муҳокама қилган бўлса¸ TeliaSoneraнинг ўша пайтдаги бош ижроия директори Ларс Нюберг¸ бу ишни тўхтатиши мумкин бўлгани ҳолда¸ уни тўхтатмаган”¸ деди прокурор Стетлер.\n“Кивисаари ҳеч қандай пора бериш жараëнида қатнашмаган. Кивисаарида бунча катта миқдордаги пулни пора сифатида тўлаш ваколати бўлмаган. Бундай ваколат TeliaSonera бошқарув кенгашидадир”¸ деди Кивисаари адвокати.\n“Гулнора Каримова¸ номи келтирилмаган “ўзбек расмийси” ва Беҳзод Аҳмедов¸ айблов хулосасига кўра¸ порани олган шахслардир. Жаноб Кивисаари бу айбловни на тасдиқлаш¸ на инкор этиш имконига эга эмас¸ чунки у ҳеч кимга пора беришда қатнашмаган”¸ деди адвокат жумладан.\nБу – судланувчилар адвокатлари урғу бераëтган асосий жиҳатдир. Зотан¸ 2012 йилга қадар амалда бўлиб келган Швеция қонунчилигига кўра¸ махсус имтиëзлар учун фақат уларни тақдим қилиш ваколатига эга давлат расмийсига пул беришгина пора ҳисобланади. Шунинг учун адвокатлар зўр бериб Гулнора Каримованинг телекоммуникация соҳасидаги шартномаларни имзолаш ваколатига эга расмий бўлмаганини таъкидламоқда.\n“Кивисаари бирор давлат расмийси билан музокара қилмади¸ улардан бирортасига пора бермади. У фақат телеком соҳасидаги бизнес намояндалари билангина музокара қилди”¸деди жумладан Кивиссари адвокати.\nTeliaSonera ширкатининг Евроосиë фаолияти бўйича собиқ бош маслаҳатчи Ули Туима адвокати Hans Strandberg ҳам ўз мижозининг “Ўзбекистондаги бирор давлат расмийсига пора бермагани”ни¸ Гулнора Каримованинг давлат амалдори бўлмаганини таъкидлади¸ айни ҳимоя концепциясини давом эттирди.\n“Бу келишув матнини менинг мижозим тайëрламади. Боз устига¸ айбловда Takilant ҳисобига ўтказилган пулларнинг бевосита Каримовага берилганини тасдиқловчи ҳужжатлар йўқ. Takilant эгаси Гаяне Авакян¸ айблов томонида Авакян ва Каримова ўртасида қандайдир келишув бўлганини тасдиқловчи ҳужжат тақдим этилмади”¸ деди Туима адвокати.\n2012 йилнинг 19 сентябрь куни SVT – Швеция жамоатчилик телевидениеси “TeliaSonera – ўзбек иши” деб номланган ҳужжатли фильмни намойиш этди.\nФильм намойишидан ўн кун ўтиб – 1 октябрь куни ГуннарСтетлер суддан Takilant ширкатининг Nordea банкидаги 30 миллион АҚШ долларини музлатишни сўради ва Стокҳольм суди бу сўровни қондирди.\n2012 йил декабрида швед журналистлари ўз суриштирувини давом эттириб¸ “TeliaSonera ва Диктаторнинг қизи” номли яна бир ҳужжатли фильмни тақдим этди. Унда TeliaSonera ширкати Ўзбекистон телекоммуникацион бозорига кириш учун катта миқдорда пора бергани билан боғлиқ жанжалга оид янги тафсилотлар берилди.\nБу фильмлар намойиши ортидан швед нашрлари 2012 йил декабрида Ўзбекистон ҳукуматининг Швеция Ташқи ишлар вазири номига норозилик нотаси йўллаб¸ Гулнора Каримовага қўйилган айбловларни “жанжалли ва провокацион” деб атаганини хабар қилди.\nШвед прокуратураси сўровига 2012 йил декабрида Ўзбекистон Бош прокуратураси “Takilant ва Гаяне Авакяннинг TeliaSonera билан олди-бердиси рисоладагидек, Ўзбекистоннинг барча қонунларига мос равишда амалга оширилган”¸ деб жавоб қайтарди.


“Ўзбекнефтгаз”: Мўйноқдаги “Арслон” конидан 449 млн. куб метр табиий газ ва 9,6 минг тонна газ конденсати қазиб олинади » «UZBEKNEFTGAZ» AO\n“Ўзбекнефтгаз”: Мўйноқдаги “Арслон” конидан 449 млн. куб метр табиий газ ва 9,6 минг тонна газ конденсати қазиб олинади\n“Ўзбекнефтгаз” АЖга қарашли Қорақалпоғистон Республикасининг Мўйноқ тумани ҳудудида жойлашган “Арслон” конида ҳам иш вахта режимида ташкил этилган.\n2020 йилнинг 1 июль ҳолатига кўра, кондаги қудуқлар сони 25 та бўлиб, шундан ишлатилаётган қудуқлар 15 та, мукаммал таьмирлашда 2 та, бурғулашда 7 та тани ташкил қилади.\nҲозирга қадар, ушбу кондан 194 млн. куб метр табиий газ ва 3 минг тонна газ конденсати қазиб олинди. 3 та қудуқ бурғуланиб ишга топширилди, қўшимча 43,5 млн. куб метр табиий газ ва 1,3 минг тонна газ конденсати қазиб чиқаришга эришилди. 2-та қудуқ эса мукаммал таьмирланиб ишга торширилди ва қўшимча 18 млн. куб метр табиий газ ва 0,3 минг тонна газ конденсати қазиб чиқариш имконини берди.\n2020 йилда “Арслон” конидан 449 млн.м3 табиий газ ва 9,6 минг тонна газ конденсати қазиб олиш режалаштирилган. Жорий йилнинг иккинчи ярим йиллигида 6 та қудуқ бурғуланиб ишга топширилиши мўлжалланмоқда.\nБу қудуқлардан қўшимча 80 млн. куб метр табиий газ ва 1,5 минг тонна газ конденсати қазиб чиқариш кутилмоқда. 5 та қудуқ мукаммал таьмирланиши ва қудуқлардан қўшимча 21 млн. куб метр табиий газ ва 0,3 минг тонна газ конденсати қазиб чиқариш кутилмоқда.\nМасалан, куни кеча 29 сонли қудуқдан бурғулаш ишларидан сўнг кунлик 250 минг куб метр табиий газ ва 3 тонна газ конденсати казиб олишга эришилди.\nБундан ташқари, Устюрт регионида жойлашган “Арслон” конида “Газни комплекс тайёрлаш қурилмаси” қуриб ишга туширилди. Мазкур қурилма йилига 2,0 млрд куб метр табиий газни таркибидан механик аралашмалар, қатлам сувлари ва суюқ углеводородларни ажратиб олиш имконини яратади.\nШунингдек, қурилмаларда тайёрланган табиий газни “Ўзтрансгаз” АЖ магистарл газ қувурларига барқарор етказиб беришни таъминлаш мақсадида, диаметри 530мм узунлиги 40 км бўлган газ қувури қуриб ишга туширилди.\nБунинг натижасида эса кунлик 6,0 млн. куб метр табиий газ ҳажмларини транспортировка қилиш қувватлари яратилди.


Мультимедиа, 09 сентябр 2019\n22 сентябр 2019, Тошкент вақти: 11:27\nдушанба 9 сентябр 2019\nМахфий код: Совет компютерчилари ўғирланган АҚШ таъминот дастури билан рус тармоғини яратгани ҳақида\n80-йилларда бир совет компютершунос олими кийимлари остига яширилган АҚШ таъминот дастури тасмалари билан Москвага йўл олган эди. Орадан 30 йил ўтиб, унинг ҳамкасблари қандай қилиб СССРда илк марта интернет яратганини хотирлаш учун Калифорнияда кечки зиёфатга йиғилди.\nХоразмлик ҳайдовчи: Йўлимиз бир йилдан бери асфалтсиз\nХоразм вилояти Боғот тумани Қипчоқ қишлоғи турғунининг ëзишича¸ қишлоқдаги йўл асфалтини янгисига алмаштирамиз¸ деб эски асфалтни бир йил олдин олиб кетишган. Шундан бери йўл асфалтсиз.\nАвтомобилдан сақланинг: Муниса Ризаева рулда ва Instagramда\nТаниқли хонанда Муниса Ризаева президент куёви Отабек Умаров йўлидан бориб, қоидабузарлик учун жарима тўлармикин?\nБу OzodLive дастурида Мустақиллик кунида отилган мушакбозликнинг нархи, миллиард долларлик қурилишдаги "қамоқ шароити" ва 9 яшар қизалоқнинг мулла томонидан 22 яшар эркакка никоҳлаб берилгани ҳақида лавҳалар намойиш этилади.\nАКТ вазири нега ўзининг собиқ куёвини судга берди?\n2 ой олдин Ўзбекистондаги бир вазирнинг маҳаллада фақат ўзига йўл қуриб оддий фуқаролардан фарқли шароитда яшаётгани ҳақида видео лавҳа узатган эдик. Вазир бу видеони тарқатганликда куёвини айблади. Куёв эса собиқ қайната ва қайнанасини ўз фарзандлари билан кўришишга изн бермаётганликда айбламоқда.\nSizdan Telegram: “Авария ҳолатдаги мактаб зилзилада қулаб тушиши аниқ”\nSizdan Telegram: “Қашқадарё вилояти Чироқчи туманидан ёзмоқдамиз. “Сиздан Телеграм”да туманимиздаги мактаблар ачинарли аҳволда экани ҳақида бир неча мактуб чоп этилди. Чиндан ҳам, ҳудудимиздаги мактаблар ўта абгор аҳволда.\nОҳангаронлик турғун: Бизга фақат президент ëрдам бериши мумкин\nТошкент вилояти¸ Оҳангарон тумани Ғалла қудуқ МФЙ турғунларининг ëзишича¸ улар яшайдиган кўп қаватли уйларда канализация тизими яхши ишламайди¸ сув эса умуман йўқ. Уларнинг мурожаат қилмаган жойи қолмаган¸ аммо ҳеч ким уларни эшитмаяпти.\nЎзбек-АҚШ қўшма корхонаси "Ўзбалиқсаноат"ни судга берди\n“Шарқ тароналари”да биринчи ўринни олган қирғиз созандалари\nСамарқандда ўтган “Шарқ тароналари” халқаро фестивалида 75 давлатдан келган 340 санъаткор орасида Қирғизистондан борган “Қўмузчилар” дуэти биринчи ўринни эгаллаб, 5 минг доллар миқдоридаги мукофотни қўлга киритди.\nАфғонистон: Кобулдаги портлашда 16 киши нобуд бўлди\nАфғонистон пойтахти Кобулда 2 сентябрь куни содир этилган портлаш 16 киши умрига зомин бўлди. Ҳужум учун масъулиятни Толибон ҳаракати ўз зиммасига олди.\nТадбиркор: Ҳурматли президент, 70 ëшимда мардикорлик қилишга Россияга кетайми?\nСариосиëлик тадбиркор Бекзод Сувонқуловнинг ëзишича¸ ҳокимият вакиллари милиция ходимлари иштирокида унга тегишли бўлган дўкон ва иморатларни суд қарорисиз ярим кечаси келиб бузиб ташлашган. Тадбиркор нажот фақат президентдан эканлигини айтмоқда.\nМуҳожирлар Каримов ва Навоий ҳайкаллари атрофида Мустақиллик байрамини нишонлашди\nМустақиллик байрамини мигрантлар ҳар хил жойда нишонлашди. Бирлари Москвадаги Алишер Навоий ҳайкали олдига йиғилиб, Ўзбекистон байроқлари билан шеърхонлик қилган ва рақсга тушган бўлса, ўзларини Ислом Каримов фанатлари деб атаган ўзбек муҳожир Москвада ўрнатилган ҳайкал олдида нишонлади.


Карантин даврида кичик бизнес вакиллари 332,8 млрд сўм солиқдан озод этилган\n15:35 / 23.06.2020\nЎзбекистонда карантин даврида 142,5 мингта кичик бизнес субъекти жами 332,8 млрд сўм миқдоридаги солиқлардан озод этилган. Бу ҳақида Давлат солиқ қўмитаси бошқарма бошлиғи ўринбосари Музаффарюсуф Назаров маълум қилди.\n«2020 йил 1 июндан 1 сентябргача кичик корхоналар ер ва мол-мулк солиқларини тўлашдан озод қилинди. Бозорлар ва савдо мажмуалари, кинотеатрлар, умумий овқатланиш корхоналари, жамоат транспортлари корхоналари, спорт-соғломлаштириш муассасалари, йўловчи ташиш, маиший хизмат кўрсатиш, шу жумладан, банкетлар ташкил этиш учун мазкур имтиёздан фойдаланиши мумкин.\nҲозиргача мамлакат бўйича имтиёзга эга бўлган 142,5 мингта кичик бизнес вакиллари мавжуд бўлиб, улар 332,8 млрд сўмлик солиқлардан озод бўлади. Бу сумма икки турдаги – мол-мулк ва ер солиғи ҳиссасига тўғри келади», деди Назаров АОКАда ўтказилган брифингда.\nҚайд этилишича, кичик тадбиркорлик субъектларига фоизсиз кечиктириш имконияти (бўлиб-бўлиб тўлаш) тақдим этилган, апрель-май ойлари учун тўланиши лозим бўлган мол-мулк ва ер солиғи суммаларидан воз кечилган.\n«Бугунги кунда бу ҳуқуқдан фойдаланишни истаган 4259та субъект солиқ органларига мурожаат қилган. Натижада 2422та солиқ тўловчининг 123 миллиард сўм миқдоридаги кечиктирилган солиқларидан воз кечилган.\nҲозирда яна умумий миқдори 109 млрд сўм бўлган 1837та мурожаат кўриб чиқилмоқда», деди қўмита вакили.


Бизнес-миксер Фарғонада - UZCHINATRADE.COM\nЎзбек-Хитой Савдо Уйи, Western Production Technologies ва CLG Фарғона шаҳрида! Бугун махсус-техника ва ускуналар бўйича бизнес-миксер старт олади.\nБизнес-миксер — бу бизнинг компаниямиз ва Ўзбекистон тадбиркорлари ўртасида мулоқот қилишга мўлжалланган махсус тадбир бўлиб, унда бизнесга оид янги ғоялар пайдо бўлади, манфаатли келишувлар тузилади ва ўзаро долзарб маълумотлар алмашилади.\nТадбир сўнгида эса ташриф буюрган меҳмонлар орасида SUBARU двигатели ўрнатилган FIRMAN «FPG15000SE» кВт10 генератори ўйналади… кимгадир омад кулиб боқиши аниқ!\nЯнгиликларни кузатиб боринг!


Соғлом турмуш тарзида ҳикмат кўплиги\nimon.uz 2021-05-28 01:36:12 63\nПайғамбаримиз соллаллоҳу алайҳи ва саллам: “Зарар бериш ва зарарланиш (исломда) йўқ” дедилар (Имом Ибн Можа ривояти). Шу боис ҳар бир мусулмон киши зарарланишнинг олдини олиш мақсадида бадантарбия билан шуғулланиб, соғлом турмуш тарзига ўтиши лозим бўлади.\nСаҳобалардан Салама ибн Акваъ розияллоҳу анҳу айтадилар: “Биз йўлда юриб борардик. Ансорийлардан мусобақаларда ҳеч енгилмаган бир киши: Мадинагача мусобақалашувчи борми? Ким мусобақа қила олади?”, деди. “Ҳурматли кишининг ҳурмати, шарафлининг шарафини риоя қилмайсанми?”, дедим. “Фақатгина Расулуллоҳ саллоллоҳу алайҳи васалламни”, деди. “Ё Аллоҳнинг расули, ота-онам сизга фидо бўлсин! Қўйиб беринг, шу одам билан мусобақалашай”, дедим. “Ҳоҳишинг бўлса, майли”, дедилар у зот. Мадинига ундан аввал етиб бордим”. Ушбу ривоятда бадантарбияга, жисмоний мусобақаларга қизиқтириш ва шу орқали соғлом турмуш тарзига чақириқ бор.\nМашҳур табиб Абу Али Ибн Сино: “Бадантарбия билан мунтазам шуғулланган инсон ҳеч қандай дори-дармонга муҳтож бўлмайди”, деган.\nШу йил 30 октябрь куни Юртбошимиз “Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида”ги фармонни имзолади. Бундан жисмоний тарбия ва оммавий спорт билан мунтазам шуғулланиш ҳамда соғлом турмуш тарзи бўйича ҳаётий кўникмаларни шакллантириш орқали ҳар бир фуқарода касалликка қарши кучли иммун тизими пайдо бўлишини таъминлаш, зарарли одатлардан воз кечиш, тўғри овқатланиш тамойилларига амал қилиш, тиклаш ва реабилитация ишлари ҳамда оммавий жисмоний фаоллик тадбирларини тизимли ва самарали ташкил қилиш, бу борада тегишли инфратузилма ва бошқа зарур шарт-шароитларни яратиш мақсад қилинган.\nПандемия даврида кўпчилигикнинг жисмоний саломатлиги, соғлом ҳаёт даражамиз заиф эканлиги сезилди. Айни даврда ушбу фармон кучга киргани муҳим аҳамият касб этди. Азиз юртдошларимизни ҳозирда мамлакатимизда оммавий тарзда ўтказилаётган юриш, югуриш, велоспорт машғулотларида фаол иштирок этишга чақириб қоламан.\nАллоҳ таоло юртимизни тинч, халқимизни ҳифзи ҳимоясида асрасин, ўзимизни ислоҳ қилиб, соғлом турмуш тарзини йўлга қўйишимизда куч-қувват ато этсин!


«Boxing Day»га 4 савол. АПЛнинг энг қизғин палласи олдидан ҳафта ўйинлари анонси\nБугун Англия Премьер-лигасида «Boxing Day». Нафақат Премьер-Лига, балки Англиянинг барча профессионал лигаларидаги жамоалар навбатдаги тур ўйинларини ўтказишади. Бу кунда футбол ўйнаш Англияда одат тусига кирган, ҳар йилнинг сўнгги ҳафтасига АПЛ бир эмас, бир нечта тур ўйинларини сиғдириб, мухлисларга ўзига хос байрам совға қилади.\nBoxing Day тушунчаси футбол оламида баъзан бироз нотўғри тушунилади. Йилнинг сўнгги ўн кунлигида Англияда бир неча тур ўтказилишини эътиборга олиб, кўпчиликда, бу термин ҳақида бироз нотўғри фикр шаклланган.\nАслида бу терминнинг илдизи boxing, яъни «бокс» эмас, «The Box» яъни «қути» маъносини англатади. Тарихда Christmas (25 декабрь) байрамининг эртасида зодагонлар ўз хизматкорларига дам олиш имконини беришган ва уларга қутида совға улашилган. Бу куннинг алоҳида байрамга айланиши айнан ўша одатга асосланади, кейинчалик, бу кунда инглизлар бир-бирларига қутиларда совға беришга одатланишди.\nБир неча спорт турларида, хусусан футболда ҳам 26 декабрда ўйинларни ўтказиш урфга кирди ва ҳар йили бу санада ҳафтанинг қайси куни бўлишидан қатъи назар тур ўйинлари ўтказиладиган бўлди. Шунинг учун ҳам, кўпинча чемпионатнинг 18-19 турларига тўғри келадиган бу кунга алоҳида эътибор бериладиган бўлди ва алоҳида ҳисоб-китоблар юритилиши мухлислар учун қизиқдир.\nАлбатта, биратўла ўша сўнгги ўн кунликни эътиборга олиб, «Боксинг дэй»ни умумий қилиб, 3-4 тур деб тушунилиши у қадар зарар эмас. Филологияда ҳам бутунни қисм билан ифодалаш қоидалари бор, масалан. Таҳлилчилар, журналистлар кетма-кет ўтказиладиган мана шу турларни умумий маънода шу атама билан номлашларини тушуниш учун ҳам, бу кунларнинг ўзига хослиги нуқтайи назаридан ҳам у қадар нотўғри туюлмайди.\nАфсуски, бу сафарги байрамлар бироз фарқ қилади, пандемия билан боғлиқ чекловлар, аксарият ўйинларнинг умуман мухлисларсиз ўтиши, бунинг устига Британияда тарқалган янги турдаги вирус ваҳимаси футболга бироз соя солиши шубҳасиз. Аммо айтиш керакки, футболни телевизордан кўришга кўникиб бўлинди, уйдаги сокин муҳитда футбол томоша қилиш диққатни жамлашга ва жамоаларнинг имконияти, турнир ҳолатида таҳлилийроқ назар ташлаш имконини ҳам беради. Шу томондан позитив қараш ҳам мумкин.\nАйни қизғин паллада турнир жадвали ҳам жуда тиғиз шаклланиб қолган ва бир неча жамоалар учун ҳақиқий синов бошланяпти. Мана шу турлардаги натижалар уларнинг мавсумдаги асосий амбицияларини белгилаб беради. «Юнайтед» чемпионлик учун кураша оладими, Эллардайс бу сафар эплайдими, Артетани нималар кутиб турибди ва яна бир қатор қизиқарли саволларга жавоб олиш остонасида турибмиз.\n«Ливерпуль»нинг таъқибчиси ким?\n«Лестер» ўтган турда ҳам шу мақомдаги учрашувда майдонга тушган ва сафарда «Тоттенҳэм» устидан ғалабага эришганди. Рожерс шогирдлари ҳозирча 27 очко билан пешқадамдан 4 очко ортда қолган ҳолда 2-ўринда боришмоқда. Аслида эса, йўқотилган очколар бўйича «Манчестер Юнайтед» иккинчи, фақат манчестерликларнинг захирада «Бёрнли»га қарши ўйини турибди. Демак, бугунги ўйин натижаси АПЛдаги соф иккинчи жамоани аниқлаб беради. Аммо жадвал шу қадар тиғиз юзага келганки, масалан, «МЮ» бугун ғалаба қозонса, ҳатто йўқотилган очколар бўйича турнирда асл пешқадамга айланиб олиши, аммо мағлубиятга учраса, 8-ўринга тушиб кетиш эҳтимоли ҳам мавжуд.\n«Юнайтед» қачон-қачон, айнан шу мавсумда чемпионлик учун курашга мажбур. Чунки «Ливерпуль» бу йил ҳам чемпионликни сақлаб қолса, умумий ғалабалар сони бўйича «Юнайтед»га етиб олади. «МЮ» бунга ҳалақит беришдек буюк вазифани бошқа жамоага ишониб топширмаслиги шарт.\n«Лестер» ва «Юнайтед» ўртасидаги тўқнашувлар доим қизиқарли ва шиддатли бўлиб келган бўлса-да, натижа эътибори билан қарасак, «тулкилар»нинг сўнгги ғалабаларига ҳам олти йилдан ошди. Эсингизда бўлса, Луи ван Гал жамоаси 3:1 ҳисобида хотиржам олдинда борган, кейин Вардининг голи ва 4 ассисти ёрдамида мезбонлар 5:3 ҳисобида ғалаба қозонгандилар. Шундан буён кечган 12 учрашувнинг 9 тасида «қизил иблислар» устун келдилар, уч ўйин дуранг билан якунланди. Ўтган мавсумнинг ҳал қилувчи ўйини ҳам айнан шу стадионда, шу рақиблар иштирокида кечган, «Юнайтед» 2:0 ҳисобида ғалаба қозониб, ЕЧЛ йўлланмасини қўлга киритганди. Умуман сафар ўйинлари ва «МЮ» алоҳида мавзу – Сульшер жамоаси қаторасига 13 учрашувдан буён АПЛ жамоалари (кубок ва чемпионат доирасида) устидан фақат ғалаба қозониб келмоқда. Бу ҳам рекорд.\nТаркибларга тўхталсак, «Лестер» сафига Ндиди қайтгани катта плюс. Рикардо Перейра ҳали тиклангани йўқ, Суюнжу машғулотларга қайтган бўлса-да, бугун жамоага ёрдам бериши шубҳа остида турибди. «Юнайтед»дан эса, фақат Скотт Мактомини номаълум – у «Лидс» билан ўйиннинг охирларида жароҳат туфайли майдонни тарк этганди.\n26 декабрь (шанба)\nАнглия Премьер-лигаси. 15-тур\nАртетанинг сўнгги қўшиғи?\nИкки йил олдин Жозе Моуриньо «Ливерпуль»га қарши ўйинда сафарда 1:3 ҳисобида ютқазгач, истеъфога чиқарилганди. Бир қарашда, нима бўлибди, ўша пайтнинг ҳам энг кучли жамоасидан сафарда ютқазиш у қадар катта муваффақиятсизлик эмас-ку, тўғрими? Аслида эса ўша ўйин Моуриньо учун истеъфодан қутулиш имконияти бўлганди холос, ёмон натижалар илгарироқ рўй бериб бўлганди.\nБугунги Артетанинг ҳолати ҳам ўхшаш. Жамоа АПЛда 8 ўйиндан бери ғалаба нималигини билмаяпти, уч кун олдин «Манчестер Сити»га Лига кубоги ҳам бой берилди, лондонликлар 14-турдан сўнг атиги 15-ўринда боришмоқда. Бугун яна бир синов – «Челси» кутиб турибди. Бу ўйинда ҳам мағлубият қайд этилса, Артетанинг истеъфоси масаласи ҳам муҳокамаларга янада очилади. Имконият дейилганига яна бир сабаб, Артетанинг муваффақиятлари, яъни уни мураббий сифатида намоён қилган ўйинлари айнан топ клубларга қарши бўлган. АПЛдаги сўнгги ғалаба ҳам «Олд Траффорд»да эди, «Челси» эса ёзда Англия кубоги финалида мағлуб этилганди. Бошқа томондан, эсланган ўйинларда «Арсенал» бир мушт, бир аҳил куч сифатида мураббий кўрсатмаларидан чиқмай ҳаракат қилган, ҳозирги «Арсенал» эса, бундай ўйнай олишига ҳам ишониш қийиндек. Олдинги чизиқдаги беқарорлик, сўнгги ўйинлардаги қизил карточкалар бунга ёрқин мисол. Маълумотларга қараганда, жамоа ичида ҳам бўлинишлар бор ва бир гуруҳ футболчилар Артетага ишончларини йўқотишган.\n«Челси»нинг ҳам ўз муаммолари бор. Икки ой давомида жуда юқори савиядаги ўйин ва натижалар намойиш этиб, чемпионликка даъвогар сифатида эътироф этилиб келган Лэмпард шогирдлари кутилмаганда, қаторасига 2 ўйинни бой беришди ва 5-ўринга тушиб кетишди. «Сити» ва «Астон Вилла»да захира ўйинлар борлигини инобатга олсак, ундан ҳам пастроқ бўлиши мумкин. Дербидаги мағлубият «Челси»нинг аҳволини янада оғирлаштиради, анчагина осон тақвимга эга бўлган «Ливерпуль» билан ўртадаги фарқни катталаштириб юборади. Бунинг устига «Челси»нинг кейинги ўйинлари «Астон Вилла» ва «Манчестер Сити»га қарши – бугун очко йўқотилмаслиги шарт.\nМоуриньо пойгага қайтадими?\nЖозенинг «Тоттенҳэм»и ҳам худди «Челси»нинг ҳолатига тушди, бир муддат турнир жадвалини ҳам бошқарган жамоа қаторасига уч ўйинда очко йўқотди. «Кристал Пэлас» билан сўнгги дақиқаларда ғалабанинг қўлдан чиқарилиши, «Ливерпуль» билан ҳакам томонидан қўшиб берилган вақтдаги Фирминонинг ҳал қилувчи голи, «Лестер» билан ўйиндаги кутилмаган мағлубият. Моуриньо жамоаларидаги анъанавий ҳолат, агар натижалар яхши бўлиб турса, жуда аҳил, жипс бир «банда»ни эслатади, аммо муваффақиятсизлик гирдоби бошланиши билан муҳитда ҳам муаммолар бошланади. Мана шу нозик чегарада рақиб ҳам хавфли – «Вулверҳэмптон». «Бёрнли» ва «Астон Вилла»дан мағлубиятлар орасида «Челси»ни ютиб қўяверадиган жамоа. Ҳимоядаги ишончли ўйин, жисмоний тайёргарлик ва рақибларга ўта ноқулай темпни тақдим этадиган, қайсидир маънода Моуриньонинг услубини ҳам эслатиб юборадиган португалча характердаги «Вулверҳэмптон». Табиийки, бу сафар ҳам «Тоттенҳэм»га осон бўлмайди. Агар бир нечта гол билан масала ҳал қилинмаса, сўнгги дақиқаларгача барчаси ўзгариб кетиши хавфи борлигини «Челси»дан сўраб кўриш мумкин.\nЎзаро ўйинлардаги парадокс ҳам кўп нарсани айтиб турибди. «Вулверҳэмптон» АПЛга қайтган пайтдан буёғидаги икки мавсумни олсак, барча тўрт ўйинда меҳмонлар ғалаба қозонишган. Биринчи даврада «Тоттенҳэм» гўёки класс ҳисобига меҳмонда ғалаба қозониб қайтишса, иккинчи даврада нуқул сюрприз қабул қилаверган. «Вулверҳэмптон» Лондонда 3:1 ва 3:2 ҳисобида ғалабаларга эриша олган. «Бўрилар» ғалаба қозониб, ўтган йилдаги каби еврокубоклар учун курашишадими ёки келаси икки турда очко йўқотиб, ортдан қувиб келаётганларнинг таъқиби остида қолиб, жадвалнинг иккинчи ярмига тушиб кетадими, тез кунларда билиб оламиз. Рақиблар анойи эмас – «Тоттенҳэм»дан уч кун ўтиб «Олд Траффорд» сафари кутиб турибди.\n27 декабрь (якшанба)\nВУЛВЕРҲЭМПТОН – ТОТТЕНҲЭМ\nЎйин бошланиш вақти: 00:15\n«Манчестер Сити»да яна бир муаммо\nАксарият мутахассислар Англияда «Ливерпуль»га чемпионлик рақобатини кўрсата оладиган асосий номзод сифатида барибир ҳам «Манчестер Сити»ни кўрсатишда давом этишмоқда. Албатта, сўнгги икки йилда фақат Гвардиола бу ишни қила олди, шунингдек, анча кенг таркибга эга бўлган «Манчестер Сити» айнан «боксинг дэй» ўйинларида керакли очколарни олиб, вазиятни ўнглаб олиши кутилаётганди.\nАммо бошқа муаммо чиқди – жамоанинг асосий ўйинчилари Габриэл Жезус ва Кайл Уокерда коронавирус аниқланди. Албатта, буларсиз ҳам жамоа керакли натижани қўлга кирита олади, аммо бу ҳолат айнан мана шу тиғиз пайтда рўй бераётгани биринчидан, Гвардиоланинг ротация имкониятларини чеклайди, иккинчидан, жамоа кайфиятига ҳам таъсир кўрсатади. Уокерку, майли, ҳимояда йўли топилар, аммо Жезус ҳужум чизиғида ягона номзод сифатида қолаётганди. Агуэро сафга қайтган бўлса ҳам, бу мавсумда бирор маротаба ҳам тўлиқ ўйин ўтказгани йўқ. Бундай формадаги футболчини бир ўйинга эмас, қаторасига 3 ўйинда тўлиқ тушириш катта риск, турли экспериментлар вақти ҳам эмас.\n«Ньюкасл» билан ўйинда-ку, Пеп бир иложини топар, қулай рақиб, АПЛдаги охирги 18 ўйиннинг 15тасида «Сити»нинг қўли баланд келган, атиги бир бор мағлубиятга учраган. Аммо кейинги ўйинларда «Эвертон» ва «Челси»га сафар қилинади. Шу бир ҳафта ичида. Агар Лига кубоги яримфиналидаги Манчестер дербисини ҳам қўшсак, «Манчестер Сити»ни бу ўйиндан кейинги бир ҳафтада учта қийин сафар кутиб турибди. Бу ҳафтада агар ғалабалар бўлмаса, Гвардиола чемпионатда пешқадамдан анча ортда қолиб кетиши ва сўнгги уч йилда қаторасига ютиб келаётган Лига кубогидан чиқиб кетиш хавфи бор. Айнан шу ўйинларда Жезус ва Уокер жамоага ёрдам бера олмайди. Хўш, испаниялик мураббий бундай тўсиқларни қандай ошиб ўтади?\n17:30. Лестер – МЮ\n20:00. Фулҳэм – Лестер\n20:00. Астон Вилла – Кристал Пэлас\n22:30. Арсенал – Челси\n01:00. Манчестер Сити – Ньюкасл\n01:00. Шеффилд Юнайтед – Эвертон\n17:00. Лидс – Бёрнли\n19:15. Вест Ҳэм – Брайтон\n21:30. Ливерпуль – Вест Бромвич\n00:15. Вулверҳэмптон – Тоттенҳэм.


Вазирлар Маҳкамасида янги лавозимлар жорий этилди | Qalampir.uz\nЖамият\t14 Май 11:11 7130\nЎзбекистон Республикаси Президентининг “Ўзбекистон Республикаси Вазирлар Маҳкамасининг фаолиятини такомиллаштиришга оид қўшимча чора-тадбирлар тўғрисида”ги қарори қабул қилинди. Бу ҳақда Адлия вазирлиги хабар берди.\nҚуйидаги лавозимлар киритилди:\n• Бош вазирнинг ижтимоий ривожлантириш масалалари бўйича ўринбосари;\n• Бош вазир маслаҳатчиси – IT-технологиялар, телекоммуникациялар ва инновацион фаолиятни ривожлантириш масалалари департаменти бошлиғи;\n• Бош вазир маслаҳатчиси – Саноат ва унинг базавий тармоқларини ҳамда кооперация алоқаларини ривожлантириш масалалари департаменти бошлиғи.\n• Бош вазирнинг таълим ва соғлиқни сақлаш масалалари бўйича ўринбосари лавозими;\n• Бош вазирнинг саноатни ва кооперация алоқаларини ривожлантириш масалалари бўйича маслаҳатчиси лавозими;\n• Маҳалла, оила ва ёшларни қўллаб-қувватлаш, маданият, маънавият ва жамоат ташкилотлари масалалари котибияти;\n• Таълим ва соғлиқни сақлаш масалалари котибияти.\nҚарор билан Бош вазирга бир қатор янги вазифалар юкланди.\nБош вазир (Абдулла Арипов), жумладан, IT-технологиялар, “электрон ҳукумат”ни жорий этиш, ахборот хавфсизлигини таъминлаш, шунингдек, телекоммуникациялар, илм-фан, илмий тадқиқотлар ва инновацияларни ривожлантиришни таъминлаш фаолиятига бевосита раҳбарлик қилади.\nЭслатиб ўтамиз, Бош вазирнинг таълим ва соғлиқни сақлаш масалалари бўйича ўринбосари лавозимига Беҳзод Мусаев тайинланди. У бунгача Давлат солиқ қўмитасининг раиси бўлган.\nВазирлар Маҳкамаси Бош вазир\n23 Май 10:39 32222\n23 Май 00:56 32042\n22 Май 08:41 25275\n23 Май 10:17 23170\n22 Май 23:13 19685


Қирғизистон бош вазирининг собиқ ўринбосари Дуйшенбек Зилалиев.\nҚирғизистон бош вазирининг собиқ ўринбосари, экс-президент Алмазбек Атамбаевнинг ишончли одамларидан бири сифатида тилга олинадиган Дуйшенбек Зилалиев “ноқонуний бойлик орттириш”да айбланиб қамоққа олинди.\nСуд ҳукми билан 10 декабрда Зилалиев тергов якунлангунига қадар эҳтиёт чораси сифатида қамоқда сақланадиган бўлди.\n-Биз аниқлаган маълумотларга қараганда, у 2011 йилдан 2017 йилгача муҳим давлат хизматларида масъул лавозимларда ишлаш жараёнида солиқ декларациясига 2 миллион 541 минг 527 сўм даромад топганини ёзган. Айни пайтда унинг хотини топган даромад 408 минг сўм бўлган. Тергов натижасида унинг даромади мавжуд бойлигидан кўп экани аниқланди. Масалан, у тижорат банкларидан бирида 889 минг доллар пули борлигини солиқ декларациясида кўрсатмаган. Шунингдек, даромадини яшириш мақсадида у қатор кўчмас мулкларни қариндошларининг номига хатлатгани ҳам аниқланди,-деди миллий хавфсизлик қўмитаси расмий вакили Рахат Сулайманов.\nДуйшенбек Зилалиев Бишкек шаҳар Биринчи май туман судидан хавфсизлик хизмати ходимлари ҳамроҳлигида чиқар экан журналистларнинг “Сиз ростдан ҳам бойлигингизни яширгансизми?” деган саволига: “Йўқ, мен бу ҳукмга рози эмасман”, деб жавоб берди.\nЗилалиевдан бир неча ой олдин собиқ президент Алмазбек Атамбаевнинг ишончли одамлари қаторида тилга олинадиган собиқ бош вазирлар Жантўрў Сатибалдиев, Сапар Исақов, Бишкекнинг амалда бўлган мэри Албек Ибраимов, пойтахтнинг собиқ мэри Қубаничбек Кулматов, депутат Ўсмўнбек Артиқбаев коррупцияга аралашганликда айбланиб қўлга олинган эди.\nБунинг ортидан собиқ ва амалдаги президент ўртасидаги муносабатлар совуқлашиб, 20 ноябрь куни узил-кесил бузилган эди. Ўшанда Атамбаев Жээнбековга қарши мухолифатга ўтишини айтганди.\nБироқ Зилалиевнинг қамоққа олиниши ортидан Қирғизистон собиқ президенти Алмазбек Атамбаев 10 декабрда «Апрель» телеканалига берган интервьюсида амалдаги президент Сўўрўнбай Жээнбеков билан ярашишга ҳаракат қилаётгани ҳақида баёнот берди.


Ҳиндистоннинг 'жирканиладиган' одамлари - BBC O'zbek\nҲиндистоннинг 'жирканиладиган' одамлари\nДунё суратларда - Ҳиндистондаги энг паст каста - табақага тегишли миллионлаб одамлар ҳожатхоналардаги нажосатларни чўпсаватларда олиб чиқиб ташлайдилар. Чунки, мамлакатдаги кўплаб минтақаларда ахлатни сув ювиб кетадиган замонавий тизим йўқ.\nҲиндистондаги энг паст кастага (табақа) тегишли миллионлаб одамлар ҳожатхоналардаги нажосатларни чўпсаватларда олиб чиқиб ташлайдилар. Чунки, мамлакатдаги кўплаб минтақаларда ахлатни сув ювиб кетадиган замонавий тизим йўқ. Уттар Прадеш штатидаги қишлоқлардан бирида яшовчи Гангашри нажосат солинган саватни қўлтиқлаб қишлоғи четидаги ахлатхонага қатнайди\nУттар Прадешдаги Касела қишлоғида ҳожатхоналарни қўлда тозалаш одатий иш ва буни қиладиганлар "жирканиладиган, тегиб бўлмас" одамлар саналади. Мана бу суратда ҳожатхонани тозалаш учун келган аёл орқа эшиқдан кирмоқда\nУттар Прадешдаги Майнпури туманида яшовчи Маниша кунига 20та уйнинг ҳожатхонасини тозалайди. "Бу жуда ёмон иш, овқат егим ҳам келмайди", дейди у.\nМуннидеви Этаҳ туманида яшайди. Унга иши учун ҳеч қандай пул беришмайди. "Баъзан улар иккита, баъзида битта нон беришади. Бир уйнинг эгаси мени 2-3 кунда ҳам қуруқ қайтаради. У ерга бормай қўйдим. Аммо, улар келиб: "Агар келмасанг, биз сени ўз еримизга қўймаймиз. Ҳайвонларингга овқатни қаердан топасан?" деб таҳдид қилишди", дейди у. "Тўртта ҳўкизимиз бор. Мен яна бориб, тозалашга мажбур бўлдим", дея қўшимча қилади Муннидеви.\n"Қишлоқ кенгаши мироблар, почтачи, котиб, ахлат ташувчиларни ёллайди. Мен ҳожатхоналарни тозалайман", дейди Анил. У Маҳараштра штатида яшайди. "Агар сиз Меҳатар табақасидан бўлсангиз, бу ишни қилишингиз шарт. Буни юзингизга айтишмайди, аммо сизни фақат шу ишга ёллайдилар", дея ҳасрат қилади Анил яна.\nАйримлар ҳожатхоналарни тозалатиш учун бошқа ҳудудларга ҳам олиб кетилади. "Мен уйга кетишни истайман. Бу ер менга ёқмади. Шу ишни деб соғлиғим йўқолди. Жуда кам овқат ейман. Бу жуда ифлос иш. Аммо, одамлар қишлоқ кенгаши бизни кетишга қўймаслигини айтишяпти. Шунинг учун ҳам, пулимизни тўлиқ беришмаяпти", дейди Ражубай.\nМадҳия Прадешда Ян Саҳас ноҳукумат ташкилоти Раштрия Гарима Абҳиян - Қадр-қиммат учун миллий кампания бошлаган. Ташкилотчилар Мадҳия Прадешдаги 11 минг кишини ҳожатхона тозалашдан халос қилишган.\nРехабайнинг айтишича, у ишни ташлаб кетгани учун таҳдидга дуч келган. "Мен ҳожатхонасини тозалайдиган одамлардан бири келиб, агар қайтиб бормасам икки оёғимни кесиб ташлашини айтди", дейди у.\nМактабларда ҳам ҳожатхона тозаловчиларнинг болалари ажратиб қўйилади. Саҳина шу боис ўқишини ташлаб кетган\nРаҳулнинг айтишича, у юқори табақадан бўлган боланинг косасига тасодифан тегиб қўйгани учун калтакланган.\nРаштрия Гарима Абҳиян - Қадр-қиммат учун миллий кампания асосчиси Ашиф Шайхга кўра, инсон нажосатини қўл билан тозалатиш ишга ёллаш эмас, бу қулликка ўхшаш адолатсизликдир.\nСенажби ҳам ўтмишда ҳожатхона тозалаган. 2008 йил Раштрия Гарима Абҳиян ёрдами билан бу ишдан халос бўлган.\nМамта ҳожатхоналарни тозалашдан қутулганига 10 йил тўлганини айтади. Унга кўра, ҳозир уларнинг жамоаси балиқчилик билан шуғулланади.


Мулоқот самимий ва фойдали ўтди - Huquq.uz\nМулоқот самимий ва фойдали ўтди\n18:00 - 11.11.2021\nАҳоли билан очиқ мулоқот давомида ҳудудлардаги муаммоларни ўрганиш, мурожаатларга жойида ечим топиш прокуратура органларининг асосий вазифаларидан бирига айланди.\nСирдарё вилояти прокурори Шохрух Аминов томонидан Ховос туманида аҳоли билан сайёр қабул ўтказилиб, унда 65 нафар фуқаро иштирок этди. Қабулда 29 та мурожаат тушган бўлиб, шундан 10 таси жойида қаноатлантирилди, 2 таси юзасидан ҳуқуқий тушунтириш берилди ҳамда қўшимча ўрганишни талаб қиладиган 17 та мурожаат ижроси назоратга олинди. Масалан, мурожаатлар асосида фуқаро А.Саттаровга субсидия асосида пайвандчилик ускуналари ажратилди.\nШу каби, фуқаролар И.Мустафоева, Ў.Абдукаримова ва И.Абдукаримоваларнинг олий таълим тўлов контрактини тўлашда амалий ёрдам бериш ҳақидаги, “Ёшлар дафтари”да рўйхатда турувчи Г.Мирзаева билан Х.Хаитованинг тадбиркорлик фаолиятини йўлга қўйиши учун кредит олиш ҳақидаги мурожаатлари туман ҳокимлиги билан бирга ижобий ҳал этиладиган бўлди.\nШунингдек, жиноят содир этишга мойил бўлган ва профилактик ҳисобга олинган 5 нафар ёшлар билан суҳбатлашилди. “Ёшлар дафтари”га киритилган 19 нафар йигит-қизга тадбиркорлик фаолиятини бошлаши ва ўзини ўзи банд қилиши учун мотокультиватор ва тикув дастгоҳлари топширилди. Шундан сўнг, вилоят прокурори ҳамда туман сектор раҳбарлари, мутасадди ташкилотлар раҳбарлари томонидан янги ташкил этилган боққа 200 тупдан ошиқ мевали ва манзарали дарахт кўчатлари экилди. Куннинг иккинчи ярмида Ховос туманида ташкил этилган археологик Музейга борилиб, шу ернинг ўзида ўқувчи-ёшлар билан учрашув ташкил қилиниб, китоблар жамланмаси ҳадя қилинди.


Тожик расмийлари Қуйи Панж чегара пунктида Афғонистондан келаётган героин моддасини қўлга олди\nДУШАНБЕ – Тожикистон божхона хизматининг ҳафта бошида берган баёнотига кўра, Хатлон вилоятидаги Қуйи Панж назорат-ўтказиш пунктида Афғонистондан келаётган героин моддаси божхона ходимлари томонидан мусодара қилинган.\nЧегара пунктидан ўтаётган юк машинасини текшириш пайтида чиққан чамадондан қарийб 2 кг героин моддаси топилган. Машина ҳайдовчиси ва йўловчи ҳибсга олинди, уларнинг иккови ҳам тожик фуқароси.\nТерговчиларнинг 27 март кунги баёнотида айтилишича, қўлга олинганлар наркотик моддани Афғонистондан Душанбе шаҳрида кутаётган шахсларга етказиб беришга келишиб олганлар. Улар чамадонни Афғон тарафидаги худди шундай назорат ўтказиш пункти – Шерхон-Бандарда афғонистонлик шахсдан қабул қилиб олганлар.\nҚуйи Панжда юз берган мазкур ҳодиса ортидан Душанбе ҳуқуқ-тартибот органлари икки афғонистонликни ҳисбга олди. Улар гиёҳванд моддалар савдосида айбланмоқда.\nГерманиялик терговчилар Қирғизистондан келаётган юк машинасида 670 кг гиёҳванд модда топишди


Ўзбекистон қамоқхоналарида бесоқолбозликда айбланган 49 нафар шахс сақланмоқда — ОАВ – Газета.uz\n22 апрель 2021, 23:10 Жамият\nИчки ишлар вазирлиги Жазони ижро этиш бош бошқармаси (ЖИЭББ) Qalampir.uz сайтига берган маълумотига кўра, сўнгги беш йил ичида 40 дан ортиқ шахс бесоқолбозлик моддаси билан жавобгарликка тортилган.\nБош бошқарма сайт таҳририятига 12 апрель куни йўллаган мактубда 2016−2020 йиллар давомида Жиноят кодексининг 120-моддаси билан жавобгарликка тортилган шахслар сони 44 нафарни ташкил этиши айтилган. Жумладан:\n«Ҳозирги кунда ЖИЭББ тизимидаги жазони ижро этиш колонияларида Жиноят кодексининг 120-моддасида назарда тутилган ушбу жиноятни содир этганликда айбланиб, судланган шахслар сони 49 тани ташкил этади», — дейилади хабарда.\nМаълумотга кўра, ушбу жиноят турини содир этган шахсларга нисбатан чиқарилган суднинг ҳукми қонуний кучга кирганидан сўнг, улар ўрнатилган тартибда суд томонидан тайинланган жазони ўташ турига қараб жазони ижро этиш колонияларига юбориладилар.\n«ИИВнинг меъёрий ҳужжатлар талабларига асосан тизим ва тасарруфидаги жазони ижро этиш муассасаларида маҳкумлар томонидан такрорий жиноят ва ҳуқуқбузарликлар содир этилишининг олдини олиш, уларнинг хулқ-атворларини психологик жиҳатдан ўрганиш, кўникиш даврида мослашишга руҳий жиҳатдан ёрдамлашиш мақсадида психологик ишларни олиб борувчи психолог хизмати ташкил этилган. Шунингдек, бу тоифадаги маҳумлар билан доимий равишда психологик ишлар индивидуал тарзда олиб борилиши йўлга қўйилган», — дейди бошқарма.\nУшбу маҳкумлар нечи йилга озодликдан маҳкум қилингани ҳақида маълумот берилмаган.\nЭслатиб ўтамиз, Ўзбекистонда бир жинсли муносабатларнинг қонунийлаштирилишига қарши бўлган фаоллар 28 март куни ўз норозиликларини билдириш мақсадида Тошкент марказидаги Амир Темур хиёбони олдида тўпланганди. Кейинроқ Тошкент шаҳар ИИББ матбуот хизмати ЛГБТ фаолларига қарши норозилик ҳолатидан сўнг 12 киши ушланганини маълум қилди. Шу куни Блогер Миразиз Бозоров ўз уйи олдида дўппослаб кетилгани маълум қилинди.\nОлий Мажлис Қонунчилик палатаси депутатлари ушбу берган воқеаларга ўз муносабатларини билдирди. Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов ҳам бу воқеага муносабат билдириб, халқаро ташкилотларни Ўзбекистон ёки бошқа ҳар қандай давлатга бирор талаб қўйишдан олдин миллатнинг менталитети, дини, маданияти, урф-одатларини инобатга олишга чақирди. Алламжонов ОАВни бу мавзуни ёритмасликка чақирди.\nБМТ Тошкентда содир бўлган «хавотирли воқеалар»ни холис тергов қилишга чақирди. Хорижий давлатларнинг дипломатик ваколатхоналари ҳам ушбу воқеага муносабат билдирди.\n«Газета.uz» 3 580\nКомил Алламжонов ЛГБТ мавзусини ёритишни тўхтатишга чақирди 31 март 2021, 09:46


"Titrayotgan tog‘" китоби, Luqmon Bo‘rixon\nЁзувчи Луқмон Бўрихоннинг “Титраётган тоғ” романида давримиз нафаси яққол ҳис қилинади. Қишлоқ тараққиёти ва фаровонлиги йўлида меҳнат қилаётган фидойи ва бунёдкор замондошларимиз ҳақида адиб ўзига хос жозибали, ширали тилда ҳикоя қилади. Уларнинг ёрқин, ранг-баранг образларини яратади. Роман қаҳрамонлари Дилшодбек ва Гулсаҳарнинг пок, самимий севгиси кўнгилларни беихтиёр жунбишга келтиради. Китобхон бу ёшлар тақдирига бефарқ қолмайди, уларга хайрихоҳлик билан қарайди.\nЁрқин образлар, ранг-баранг кечинмалар ўқувчини беихтиёр ўзига жалб этади. Шу билан бир қаторда асар давомида ўқувчини кўпроқ ўйлашга, мушоҳада қилишга, ундайди.


ЎСМИРЛАР ДЕПРЕССИЯСИ. ФАРЗАНДИНГИЗНИ ҚАНДАЙ ТУШУНИШ МУМКИН.\nБир қатор физиологик сабаблар хисобига ўсмирлар кайфият бузилишларига жуда мойил бўлиб, ташқи мухит ўзгаришларига кескин реакция билдиради. Кўп холларда ота-оналар ўсмирларнинг ёмон кайфиятини «ўтиш даври» билан боғлаб, бунинг орқасида инжиқлик ва эътироз мавжуд деб хисоблайди.\nЎсмирлар депрессиясини қандай аниқлаш мумкин?\nДепрессияни фарқлаш учун ота-оналар фарзандидаги қуйидаги холатарга эътибор қаратиши керак:\n• Апатия – эътиборсизлик, ён-атрофда бўлаётган илгари қизиқтирадиган холат ва машғулотларга лоқайдлик.\n• Диққатни сусайиши ва фикрларини жамлай олмаслик.\n• Иштахасини йўқолиши (хатто ширинликлар ва севган таомларига хам)\n• Бош, юрак ва ошқозон сохасидаги доимий, кучсиз ва эзиб оғришлар.\n• Муносабатлардаги бефарқлик, маъсулиятсизлик, хотирани сусайиши.\n• Ўлим хақидаги фикрларни аниқ ёки билвосита баён қилиш.\n• Кечаси уйқусизлик холати ва кундузлари эса гиперактивлик.\n• Мулоқотлардан қочиш, ёлғизликка интилиш.\n• Аста-секин алкогол, тамаки ва наркотик моддалар истеъмол қилиш.\nАгар айтиб ўтилган белгиларнинг хеч бўлмаса ярми фарзанлингизда кузатилса мутахассис маслахатини олиш тавсия этилади.\nМутахассисга учраш кераклигини қандай аниқласа бўлади?\nОдатда ота-оналар фарзандларидаги депрессия белгилари билан турли йўллар билан курашади ва кўпинча агрессив усуллар қўллашади. Аммо шундай вақтлар хам бўладики улар қўллаган усуллар чегарадан чиқиб кетади ва врач маслахатини олиш керак бўлади. Бу моментни қандай қилиб ўтказиб юбормаслик керак? Фарзандингизда қуйидаги белгилар кузатилганда психотерапевт ёки психиатрга мурожаат қилишингиз сўралади:\n• Танасидаги ўз-ўзига етказган жарохатларни кўринарли излари бўлганда.\n• Ўсмир беш кундан ортиққа овқатдан бош тортганда.\n• Бевосита ёки ижодий махсулотлари орқали суицидал фикрлар хақида сўз юритганда.\n• Деструктив асоциал хулқи ривожланганда (жанжаллашиш, агрессив конфликтлар, қонунни қўпол бузиш холатлари).\n• Ташқи мухитдан ажралиб олганда.\n• Апатия (бефарқлик) холатининг кучайиб боришида.\nПсихотерапевт ёки психиатр бир қатор мажбурий текширув тестларини ўтказиб, маълум бир белгиларнинг ривожланганлик даражасига қараб индивидуал даво белгилайди. Бутундунё Соғлиқни Сақлаш Ташкилотининг депрессияни даволаш схемасига кўра терапевтик дастур қуйидагиларни ўз ичига олади:\n• Тўлиқ курс – депрессиянинг физиологик ва психологик сабабларини аниқлашга қаратилади: лаборатор тахлиллар, неврологик текширув, терапевт кўриги, психологик тестлар.\n• Симптоматик даво: антидепрессантлар, витаминлар, гормонлар (зарур холатларда), оғриқ қолдирувчилар, иммунокорректорлар.\n• Психотерапия – индивидуал ва гурух-гурух бўлиб машғулотлар ўтказиш. Когнитив психотерапия усуллари.\nАнтидепрессантлар хақида қисқача маълумот\nДепрессияда ўсмирларга кўп холатларда антидепрессант препаратлар буюрилиши ота-оналарни хавотирга солади. Шу сабабли улар хақида қисқача тўхталиб ўтамиз.\nАнтидепрессантлар – турли табиатли депрессия (тушкун кайфият) ни даволаш учун буюриладиган махсус гурух дорилари хисобланиб, уларнинг таъсир механизми организмда дофамин, норадреаналин ва серотонин миқдорини тенглаштиришдан иборат. Бу 3 та модда инсоннинг рухий холатини белгилаб бериб, серотонин ва норадреналин миқдорини тушиб кетиши депрессия холатини чақиради.\nКўникиб қолиш мумкинми?\nАйримлар антидепрессантларга кўникиб қолиш ёки бошқа рухий бузилишлар чақиради деб хисоблайди. Аслида эса бу мураккаброқ вазият бўлиб, кўникиш организмнинг эхтиёжи эмас балки индивидуал танлови хисобланади холос. Тўғри антидепрессантлар қабул қилиниши серотонин миқдорини ошириб инсонда кўтаринки кайфият бағишлайди. Шундай эйфорик холатини сақлаб қолиш мақсадида атайин препарат дозасини ошириш ва даволаниш жараёни тугагач хам қабул қилишда давом этиш - кўникиш ривожланишига олиб келиши мумкин.\nБошқача айтганда бу ерда кўникиш медикаментоз эмас, балки рухий кўникиш хосил бўлади. Хозирда тиббиётда қўлланилаётган антидепрессантларнинг психотик ножўя таъсирлари мавжуд эмас. Ўсмирнинг шахсий танлови эса қўшимча препаратлар билан коррекцияланиши мумкин.\nЎсмирлар депрессиясида қандай препаратлар буюрилади?\nБарча антидепрессантлар таъсир механизмига кўра иккига бўлинади: асаб тизимини қўзғатувчи ва тормозловчи.\n• Асаб тизимини қўзғатувчи антидепрессантлар: Гиперицин, Имипрамин, Прозак, Дезипрамин\n• Седатив (тинчлантирувчи) антидепрессанты: Азафен, Людиомил, Пароксетин, Рекситин\nЎсмирлар депрессиясини профилактикаси\nДепрессияни медикаментоз даволашдан қочиш учун ўсмирлар холатини зимдан кузатиб туриш зарур. Боланинг ишлари ва қизиқишларига алохида эътибор бериш, гапларини тинглаш ва жавоб қайтариш, соғлом муносабатлар ўрнатиш керак. буларнинг бари ўсмирлар депрессиясини енгилроқ кечишини таъминлайди.\nАпрел 14, 2018 1798 3 Рукн ПСИХИАТРИЯ\nНоя 19, 2017 3362\nФев 23, 2018 2305\nМар 04, 2018 1926\nОкт 27, 2017 1677\nИюл 17, 2018 1597\nАпр 19, 2018 1576\nАвг 28, 2018 1307\nАвг 22, 2017 37153


Қирғизистонга ПЗР-тестининг натижаларисиз келган фуқаро қайта ортга қайтариладими? - uzpress\nҚирғизистонга самолётда келган фуқароларни ПЗР-тестини ўтказиш талаблари мамлакатга тожливируснинг янги турини кириб келишининг олдини олиш мақсадида қабул қилинган. Бу ҳақда Жамоат соғлиғини сақлаш бош мутахассиси Бақтигул Исмаилова «Марал» радиосига берган суҳбатида маълум қилди.\nУнга кўра, агар тест бўйича маълумотноманинг муддати тугаса ва фуқаро Қирғизистонга тест топширмасдан келса, у аэропортда тестдан ўтказилади. У ортга қайтарилмайди.\nАгар фуқаро мамлакатга иситмаси ёки вирус белгилари билан кирса, у касалхонага ётқизилади.\nЭслатиб ўтамиз, шу йилнинг 23-январидан бошлаб мамлакатга самолёт билан келган қирғизистонликлар сўнгги 72 соат ичида ПЗР тестидан ўтишлари керак. Қарор тожливируснинг янги турини мамлакатга кириб келишининг олдини олиш учун қабул қилинган.


Арзон велосипедида Америка бўйлаб саёҳат қилган бақалоқ чинакам юлдузга айланди\n14:17 / 19.10.2015\nЭрик Хайтс жуда ишларни қилиб кўрди – дижей, мусиқа менежери, телесотувчи, пицца тарқатувчи ва бармен. Ҳаётдаги айрим муваффақиятсизликлар туфайли турмуш ўртоғи уни ташлаб кетди, бу ҳам етмаганидек, у тинимсиз сигарета чекар, вазни эса 257 килограммга етиб қолган эди.\nШунда ўзининг қадрдон Данвилл шаҳрини ташлаб,ўз никоҳи ва ҳаётини сақлаб қолишга ҳаракатини бошлади. Тўсатдан Хайтс Атлантикадан Тинч океанига қадар бўлган 4830 километрлик масофани босиб ўтишга қарор қилди.\n2015 йилнинг март ойида бор-йўғи 17 долларга эски тоғ велосипедини сотиб олди. Юз метрлик масофани босиб ўтишга бўлган биринчи уриниш муваффақиятсиз якунланганидан сўнг вазни устида ишлашига тўғри келди. Қўшимча равишда, “Бақалоқ Американи кесиб ўтади” (Fat Guy Across America) блогини юритиб, унинг режаси амалга ошиши учун интернет орқали маблағ йиғишга қаратилган краудфандинг кампаниясини олиб боради (Ҳозирда 383 кишининг кучи билан 11,447 доллар йиғди). Ниҳоят июнь ойида Эрикнинг отаси кўзларида ёш билан ўғлини велосипедга ўтқазиб, чўнтагига 200 доллар пулни солиб, унга оқ йўл тилади.\nОрадан 4 ой ўтиб Хайтс 30 кглик сафар анжомлари билан Нью-Йоркка кириб келди. Бу пайтда у машҳурликка эришиб улгурган эди: Эрикни репортёрлар ва фотографлар, бир гуруҳ одамлар қарши олишди.\nУнинг айтишича, турмуш ўртоғи, 37 ёшли Энжи ҳам ортга қайтди. Ҳозирда уни Фейсбук ижтимоий тармоғидаги саҳифаси орқали қарийб 30 минг киши кузатиб бормоқда.


Инфографика: Ўзбекистон иқтисодиётини қўллаб-қувватлаш чора-тадбирлари - Review.uz\nИқтисодий тадқиқотлар ва ислоҳотлар маркази (Марказ) инфографикасида Ўзбекистон Республикаси Президенти Шавкат Мирзиёев раислигида жорий йил 31 март куни бўлиб ўтган йиғилишда эълон қилинган чора-тадбирлар мажмуи келтирилган бўлиб, унда ташқи иқтисодий омиллар таҳлил қилинди, зарур қадамлар белгиланди.\n31 март куни Президент Шавкат Мирзиёев раислигида макроиқтисодий барқарорликни таъминлаш, жаҳон иқтисодиётидаги мураккаб вазиятдан келиб чиқиб ҳудуд ва тармоқларни ривожлантириш, аҳоли фаровонлигини ошириш масалалари бўйича видеоселектор йиғилиши бўлиб ўтди.\nЙиғилишда қабул қилинган қарорларда иқтисодиёт ва тадбиркорликни қўллаб-қувватлаш чора-тадбирларига катта эътибор қаратилди.\nМарказ инфографикасида кўриладиган чора-тадбирлар мажмуаси келтирилган.\nТижорат банклари томонидан тадбиркорларга хомашё сотиб олиш ва айланма маблағлар учун қўшимча 10 триллион сўм “револьвер” кредитлар ажратилади. Ушбу маблағлар биринчи галда экспортчилар, озиқ-овқат ва истеъмол товарлари ишлаб чиқарувчиларга тақдим этилади.\nДавлат дастурлари доирасида мева-сабзавот етиштириш (2 триллион сўм), оилавий тадбиркорлик (10 триллион сўм), ипотека (13 триллион сўм) ва таълимга (1 триллион сўм) ажратиладиган кредитлар ҳажми ва имтиёзли ставкалари сақлаб қолинади.\nСолиқ маъмурчилигидаги янги механизмлар бўйича йил якунигача жарима қўлламаслик, божхона имтиёзларини қўллаш даврини узайтириш бўйича кўрсатмалар берилди. Омборлардаги товарларнинг ҳисобини ва кодларини мажбурий юритиш, мулклар ҳамда ижара шартномаларини электрон рўйхатдан ўтказиш каби янги механизмлар бўйича жарима ва бошқа таъсир чоралари йил якунига қадар қўлланилмайди. Ўз эҳтиёжлари учун олиб келинган хомашё, асбоб-ускуна, эҳтиёт қисмларга божхона имтиёзларини қўллаш даври ҳозирги 6 ойдан 1 йилгача узайтирилади.\nЙил якунига қадар Россия, Украина ва Беларусь билан ишлаётган корхоналарга дебитор қарздорлиги учун жарима қўлланилмайди. Ушбу мамлакатлар билан ишлаётган 179 та экспортчиларнинг 4 триллион сўм банк кредитлари бўйича қарздорлиги узайтирилади, пеня ва жарималар ундирилмайди.\nШу боис йиғилишда хорижий компаниялари билан музокаралар ўтказиб, уларнинг ишлаб чиқариш занжирига қўшилиш бўйича амалий ишларни бошлаш вазифаси қўйилди. Шунингдек, Навоий, Самарқанд, Тошкент вилояти ва 1 сентябрга қадар Бухоро ва Сурхондарёда қўшни мамлакатлар бозорига маҳсулот етказиб берувчи улгуржи савдо ҳудудларини ташкил этиш вазифалари топширилди.\nИқтисодий комплекс раҳбарлари макроиқтисодий барқарорликни сақлаб қолиш бўйича таъсирчан чораларни давом эттиришлари лозимлиги қайд этилди. Бунинг учун ҳудуд ва тармоқ харажатларини 10 триллион сўмга қисқартириш чораларини ишлаб чиқиш мақсадга мувофиқ. Бу вазифа асосан молиявий манбаси аниқ бўлмаган қурилишларни бошламаслик ҳамда бино таъмирлаш, автомобиль, мебель, офис анжомлари харид қилиш каби қўшимча харажатларни тўхтатиб туриш орқали амалга оширилади.\nБу борада ишлатилмаётган захиралар ва имкониятларимиз ҳали кўп. Масалан, ҳозирги кунга қадар қиймати 9 миллиард доллар бўлган 105 та лойиҳа доирасида жалб этилган маблағлар ишлатилмай турибди ёки объектларни қуриш муддатлари чўзилиб кетяпти. Бир ой муддатда ҳар бир лойиҳани ўрганиб, уларни жадаллаштириш топширилди. Бунда, самарасиз ва истиқболсиз лойиҳаларни тугатиш бўйича таклифлар тайёрланади.\nЙиғилишда 1,5 мингдан зиёд давлат мулкини савдога чиқариш бўйича яқинда имзоланган Президент қарори ижросини таъминлаш билан боғлиқ вазифалар белгилаб берилди. Масалан, 2022 йил 1 майга қадар 50 мингта (4,5 минг гектар) ер участкаларини савдога чиқариш назарда тутилган.\nЙиғилишда ташқи нохуш таъсирларнинг олдини олиш мақсадида иқтисодиёт ва тадбиркорларни қўллаб-қувватлаш чоралари белгилаб олинди. Жумладан, иқтисодиёт ўсишини таъминлаш учун жорий йилда 185 триллион сўм миқдорида кредит ажратилади (2021 йилда – 166 триллион сўм эди).


Севги қаерда? 2 — Dilkashradio.com\nСевги қаерда? 2\nАссалому алайкум қадрли тингловчилар. Бугун хам сухбатимиз оилалардаги холат ва уларда муаммоларнинг келиб чиқиши, фарзандлар тарбияси хақида бўлади. Ўтаган сухбатимизда айтганимиздек, аёлларга шўро хукумати томонидан тенг хуқуқлиликнинг берилиши, оилада бирор жанжал чиқса, дархол хукуматга арз қилиши каби холлар оиланинг мустахкамлигини сақлаш ўрнига ичидан дарз кетишига сабаб бўлди. Албатта бундай холатда эр хотинидан ажрала олмасди ва ажралган оилалар сони кам бўларди. Бироқ оилада мухаббат эмас, бир бирига нафрат ва вевафолик юзага келган. Шўро хукумати тугатилгандан сўнг хам оилада эр-хотинларнинг муносабати ўзгармади. Кейинги йилларда оилаларнинг ажралиш сони кўпайиб кетди. Хозирги ёшлар 100 йил аввалги момолари каби фикрламайдилар. Турмуш қуришгач, хар ким ўз хукмини ўтказишга интилади. Агарда қиз она хам хукмронлик қиладиган оилада вояга етган бўлса, қиз-йигит мухаббат билан турмуш қурган бўлсалар хам “бир-биримизга тўғри келмадик”, дея ажрашиб кетишади.\nБир оилада иккита хукрон шахс бўлиши мумкин эмас. Табиатан аёл киши эркакдан кейинги ўринда туради. Бироқ бу — уларни хўрлаш, оёқ-ости қилиш ва тахқирлаш мумкин дегани эмас. Аёл киши қайсидир маънода эркак билан тенг хуқуқли. Аммо оилада доим бўлиб келганидек аёл эмас эркак бош бўлиши керак. Бу табиат қонунини қабул қилган аёллар эрлари билан кўнгилдагидек турмуш кечиришади. Бироқ буни адолатсизлик деб биладиганларнинг оиласида жанжаллар тўхтамайди. Бундай оиладан эса барака кўтарилади. Никох муқаддас ва уни эр-хотин умрларининг охиригача қадрлашлари керак. Ғарбда, хусусан Россияда никохга муваққат бир ходиса деб қарайдиган, оилавий муносабатни эркак ва аёл ўртасидаги шартномавий муносабатнинг бир кўриниши деб қарайдиган “замонавий” ёшлар хам пайдо бўлаётир. Улар вақт ўтиши билан икки ўртадаги шартномани бузиб, бошқа бир учинчи киши билан шартнома тузиб кетаверишади. Улар бундай шартнома асосидаги никохни шахсий эркинликнинг бир кўриниши деб қарашар экан. Бундай кишилар эса оила учун эмас, ўз шахсияти учун яшайдиган худбинлардир.\nЭнг ачинарлиси, муқаддас никох ахдига шундай шартномавий муносабатлар тизими деб қараш Ғарб оламида халқаро хуқуқ нормаларига кириб келаётир. Замонавий Ғарб давлатларида эркак ва аёлларнинг 30-40 ёшда турмуш қураётгани хақида матбуотда эшитиб қоламиз. Шундай мақолаларда ёзилишича бу ёшда улар оила, фарзанд тарбияси деган муқаддас тушунчаларга тайёр ва амал қиладиган бўлар эканлар. Аммо танганинг иккинчи томони хам бор. Хар қандай ёш йигит қиз 16-20 ёшида физиологик жихатдан балоғатга етади. Унда табиий жинсий майллар уйғонади. Уларни табиий йўл билан қондирмаслик рухий носоғликка олиб келиши тайин. Шу боисдирки ўша томонларда ёшлар ўртасида “қиз ўртоқ” яъни “гёл френд”, “ўғил ўртоқ – бой френд” деган тушунчалар пайдо бўлган. Ёшлар бир-бирлари билан бирга яшайверадилар-у, фақат расман турмуш қурмайди. Оила йўқ бўлгач фарзанд хақида ўйлашмайди. Хомиладорликнинг олдини оладиган турли хил воситалардан фойдаланиб юришади. Эркак ва аёлнинг биргаликдаги турмуши муқаддас никох ахдига асосланмас экан, буни зинонинг оддий бир кўриниши дея тушуниш керак.\nАтрофимизда хам шундай шахсларни учратиш мумкин. Илло бугунги кунда иш ахтариб, узоқ шахарларга, хатто бошқа давлатларга кетаётган эркаклар оиласини иқтисодий жихатдан таъминлаш ниятда эканликларини баралла айтадилар. Бироқ оилада отани жуда кам кўраётган фарзанднинг тарбияси эртага қандай бўлади? Қолаверса узоқ вақт ўзининг жинсий шеригидан четда бўлиш хам физиологик ва рухий жихатдан муаммолар келтириб чиқариши тайин. Ундан ташқари оиласидан бир неча ойлар узоқда яшаган эркак, муқаддас никох ахдига содиқ қолади , деб ким кафолат беради. Бошқа давлатда оиласини моддий томондан таъминлаш бахонасида кетган эркак, бошқа аёл билан юриш орқали муқаддас никох ахдига хиёнат қилган бўлмайдими? Эркакнинг бу хатти харакати оиласига ёмон таъсир этади. Унинг хатти харакатлари нафақат ўзига балки фарзандларига хам салбий таъсир кўрсатади. Оилада хақиқий мухаббат хукмрон бўлса, эр-хотин бир бирларини тушуниб яшаса, бундай оила мустахкам бўлади. Турмушда учрайдиган хар қандай тўсиқни биргаликда хал қилишади. Илохим атрофимизда шундай оилалар кўпаяверсин!\nОталарнинг туғуруқхонадаги иштироки


МАЪНАВИЙ ВА МОДДИЙ РАҒБАТ ЗАРУР » "Bulung‘ur hayoti" gazetasi\nМАЪНАВИЙ ВА МОДДИЙ РАҒБАТ ЗАРУР\nGazeta: admin Қўйилган сана: 22-06-2020, 10:31 Рукун: ЖАМИЯТ Кўрилди 0\n27 июнь - Матбуот ва оммавий ахборот воситалари ходимлари куни олдидан\nУлар кези келганда 2,5 миллион сўм ойликнинг 5 кишилик оилага етмаслигини нафақат оддий одамга, балки казо-казо раҳбарларга, керак бўлса, юз хил усулда, юз хил ёндашув орқали исботлаб беради. Шу ҳақда бонг уради. Лекин... ўзининг 1 миллион ёки 1,5 миллион атрофидаги ойлик маошлари ҳақида бирор бир ўринда, бирор даврада “лом-мим” демайди, унини ҳам чиқармайди.\nАввалига бу ҳақда гапириш “менга эмас”, яъни бу мавзуда сўз юритишга ёшлик ёки тажрибасизлик қиламан, деб ўйладим. Лекин сўз эркинлиги ҳаммага бирдек берилган имконият-ку, тўғрими? Аслида ёзишимга журналистика соҳасида меҳнат қилаётган бир ҳамкасбимизнинг ОАВ, матбуот ҳақидаги фикрларимни ёритиш учун интерьвю сўрагани туртки бўлди...\nАлбатта, матбуот ва оммавий ахборот воситалари, унинг атрофидаги фикрлар ҳақида кўп гапириш мумкин. Аммо биз ўзимизнинг қисқа муддатли тажрибамиз, узтозларнинг бизга ўргатганлари, уқтирганлари, шахсий кузатувларимиз доирасида озми-кўпми фикримизни билдиришимиз мумкин.\nАммо бемалол айтишимиз мумкин-ки, оммавий ахборот воситалари бугунги кунда нафақат халқнинг ахборотга бўлган эҳтиёжини қондиряпти, шу билан бирга, унинг дардига малҳам ҳам бўляпти.\nХалқимиз ҳуқуқи поймол бўлса уни тиклаш, ўз шахсий манфаатини ҳимоя қилиш, адолат қарор топишини истаб ҳокимият, депутат, суд-ҳуқуқ тизимлари ёки бошқа давлат идораларигагина эмас, бугун аксарият ҳолларда, аввало, оммавий ахборот воситаларига, журналист ва блогерларга ҳам мурожаат қилаётганини кузатяпмиз. Бунинг замирида одамларнинг шу ерда адолат қарор топишига ишончи пайдо бўлгани, ўзининг ҳимоячиси сифатида адвокат ёки бошқа ҳуқуқшунос эмас, журналист эканлигини тан олаётганидан далолатдир. Менимча, шу соҳада меҳнат қилаётган ҳар бир ҳамкасбимизнинг энг катта ютуғи ҳам ана шунда бўлса керак. Бунга шак-шубҳа йўқ. Негаки, халқ ишончи энг катта рағбат, энг катта ютуқ.\nОчиғи, оммавий ахборот воситалари, журналист ёки блогерлик фаолияти, сўз эркинлиги ҳақида сўз юритишни устозларимизга қўйиб берайлик. Келинг, биз журналистга маънавий рағбатдан ташқари, моддий рағбатнинг ҳам сув ва ҳаводек зарурлиги ҳақида икки оғиз фикр билдирайлик.\nҲа, ҳозир айнан фидойи ва жонкуяр журналистлар, матбуот ходимлари ҳақида “маддоҳлик” қилмоқчиман. Ҳақиқатан ҳам бундай камтар ва камсуқим касб эгаларига тасаннолар айтса арзийди. Мақтаб юборяпти, деманг. Мана сизга фикримнинг исботи...\nУлар кези келганда 2,5 миллион сўм ойликнинг 5 кишилик оилага етмаслигини нафақат оддий одамга, балки казо-казо раҳбарларга, керак бўлса, юз хил усулда, юз хил ёндашув орқали исботлаб беради. Шу ҳақда бонг уради. Лекин ўзининг 1 миллион ёки 1,5 миллион атрофидаги ойлик маошлари ҳақида бирор бир ўринда, бирор даврада “лом-мим” демайди, унини ҳам чиқармайди.\nХалқнинг ҳақини талаб қилиб чиқади, катта-катта муаммолар ҳақида юқори минбарлардан туриб жар солади. Лекин олаётган ойлик маоши бола-чақаси билан ижарада турган уйига етмаётгани, ҳатто ҳар куни ишга қатнаб турган йўл ҳақига етмаётгани, баъзан ўзига эмас, бола-чақаси, оиласига кийим-кечак қилиб берса дастурхонини тўкин қилишга етмай қолаётгани ҳақида ҳеч қачон ҳеч нарса демайди.\nТўғри, бугун замонавий автомобиллар миниб юрган ёки шаҳарда бир-икки хоналик уйи бор саноқлигина журналист, мухбирлар ҳам бор. Аммо улар шу соҳада ишлаб топган ойлик маошининг эвазига бунга эришяпти, дейсизми?! Бундай ҳамкасбларимиз қандай эришаётганига назар ташласак, қишлоқдаги яқин қариндошлари кўмагига таяниб, 5-10 сотих ерида ҳалол экин-текин қилиб, пулга ишчи ёллаб етиштирган, ёки уч-тўрт ака-укаси, ота-онасининг беминнат кўмаги орқали, ёки бор-йўғини “суғуриб” оладиган кредитлар орқали шунга етишаётгани бор гап. Қийинчилик билан ўриндошлик асосида бошқа жойларда ҳам мажбур ишлаб, оилавий даромадини қоплаётганлари ҳам бир талай. Баъзи бир ҳамкасбларимиз “Фикринг хато, мана масалан мен...” деб бунга эътироз билдирмоқчи ҳам бўлар. Шошманг, гап сиз ҳақингизда эмас, фикримнинг исботини аввал дарди ичидаю касбига меҳри, эл-юрт хизматини ҳар нарсадан устун қўйиб, шунинг ортидан топаётган ҳурмат-иззатигагина қаноат ҳосил қилаётган атрофингиздаги журналистлардан излаб кўринг. Улар орасида 10-15 йил, ҳатто 20 йил шу тизимда ишлаб, битта уй ололмаганлари ҳам бор. Айнан қўли калталик қилиб, етишмовчилик сабабли оиласидаги “сизу бизчиликка” путур етганлари, ҳатто ҳаёти издан чиқаёзганлари ҳам бор. Буни қарангки, шундай бўлса-да ўз севимли касбидан кечмаётган, қаноат ва сабр билан, шароитдан нолишни ор билиб, жимгина яшаётганлари ҳам бор...\nЯширмаслик керак, назаримда журналист зўр мақола ёзиб, ёки кўрсатув қилиб, лавҳа тайёрлаб, бир ночорнинг муаммосини ҳал қилиб маза қилади. Биринчи бўлиб муаммони кўтарса роҳатланади. Агар моддий рағбат ҳам зўр бўлса, ойлик маоши ҳамманикидан баланд бўлса, майли ақалли, уйига, бола-чақасига етиб ортса ҳам худди шундай роҳатланади-ку, тўғрими, ғайрати жўшади... Шундай бўлса ўз ишига меҳри янаям ортмайдими?!\nХом хаёлим билан бўлишаман: мана қаранг, битта вилоятда, туман-шаҳарлардаги таҳририятларда нечта журналист бор деб ўйлайсиз?! Вилоят таҳририятларида 15, 20 нафардандир. Туман-шаҳарларда эса ошиб борса 4 та ёки 5 та ижодий ходим, журналист бор. Баъзи мустақил журналистларни қўшиб ҳисобласак, 10 нафарча атрофида бўлади, тўғрими? Шуларни эҳтиёжига кўра, уй-жой ёки автомобиль билан таъминлаш ниҳоятда катта маблағни талаб қилмаса керак. Майли у шахсий қилиб берилмасин. Шу соҳадаги фаолиятига қараб берилсин, бошқа ишга ўтса топширсин. Агар ўн-ўн беш йил шу соҳанинг қаттиқ нонини еб, чангини ютган бўлса абадий қилиб берилсин. Агар журналистнинг топгани йўлкирага ёки ижара пулини тўлашга кетмаса ҳам унинг чўнтагига озми-кўпми фойда-ку.\nЭнди айтингчи, битта яхши, фидойи ва жонкуяр, шижоатли журналистнинг битта туман ёки шаҳар ҳокими ўринбосаричалик, борсин шундай ҳудуддаги бир давлат амалдоричалик халққа нафи тегадими, йўқми? Нафи текса, эл дардини ўйлаб қайғурса, нега моддий манфаат исташга, умидвор бўлишга ҳаққи йўқ, АЛБАТТА БОР! Менимча уларни ҳар томонлама қўллаб-қувватлаш адолатли бўларди.\nШу ўринда айтмоқчиманки, юқорида айтган фикрларим жуда жўн, ғализ бўлиши мумкин, писсимистик ғоялар бўлиши мумкин. Кимнингдир энсасини қотириб, балки кулгисини қистар. Аммо айтилган гаплар бир менинг дарду ҳасратим эмаслиги рост-ку!\nМайли, фикрларимга ҳар қандай эътирозни, қарши иддаони тўғри қабул қиламан. Чунки, мен бу соҳада эндигина 6-7 йиллик тажрибага эга ёш кадрман. Баъзи тажрибали ҳамкасблардек фикр юритмагандирман. Аммо мана шу ўтган йиллар давомида, албатта бугунги кунда ҳам умрини, умрининг маъно-мазмунини публицистика соҳасига бағишлаб келаётган забардаст устозларнинг этагидан тутиб келяпман, уларнинг ўгитларига доим қулоқ тутиб, тажрибаларига таяниб келяпман...\nАйтмоқчи бўлган гапларимнинг асосийлари тугади...\nЭНДИ НОШИРЛИК ВА МАТБАА ФАОЛИЯТИ УЧУН МАХСУС ГУВОҲНОМА ОЛИШ ШАРТ ЭМАС


Жаҳон сув форуми иш бошлади\n11 май 2021, Тошкент вақти: 13:23\n16 март куни бошланиб¸ 22 мартга қадар давом этадиган Жаҳон Сув форумига келган давлат ва ҳукумат раҳбарлари¸ аҳолиси сони кун сайин ошиб бораëтган ер юзида сувнинг тансиқ неъматга айланиб бораëтганини таъкидламоқдалар.\nШу кунларда дунëнинг 130 мамлакатидан келган давлат мулозимлари¸ тадқиқотчи ва табиат ҳимоячилари Истанбулдаги Жаҳон сув форумида глобал сув тақчиллиги муаммосини муҳокама қилмоқда.\nҲар уч йилда бир марта ўтадиган Жаҳон сув форуми ер юзидаги сув заҳиралари билан боғлиқ вазият аҳволини муҳокама қилмоқда.\nДунëда ичимлик сувга эҳтиëж ортаëтгани кузатилаëтган бир пайтда¸ мутахассислар сув ҳавзаларидаги вазият ëмонлашаëтганини айтишмоқда.\nДунëда сув билан боғлиқ низолар эҳтимоли ҳам тобора ошмоқда.\nСув бошида ўтирганлар билан дарë қуйисида жойлашган қўшни мамлакатлар ўртасида сув талашиш билан боғлиқ ҳолатлар юз кўрсатмоқда.\nЭкинларни суғориш учун зарур бўлган сувга эҳтиëжнинг кундан-кунга ошаëтгани кузатилади.\nИстамбулда ўтаëтган Жаҳон сув форумида масаланинг яна бир жиҳати айтилди.\nДунëда юз берган иқтисодий бўҳрон сув билан боғлиқ вазиятни янада ëмонлаштирган.\nЖаҳон сув форуми бош котиби Ўқтой Табасаран тадбирга йиғилган 20 мингдан ошиқ кишига қарата “Сув муаммоларини ечмоқ учун алоҳида ғайрат лозим” дея таъкидлади.\n- Сиз ўтаëтган синов натижаси ўлароқ¸ дунëдаги иқтисодий бўҳрон боис овози бўғилган сув йўлининг равон бўлиш имкони очилади.\nСиз кечаëтган синов боис¸ келажак авлодлар ҳам чанқоқ қондириш ва экин суғориш имконига эга бўладилар¸ деди Ўқтой Табасаран.\nЯкшанбагача давом этадиган бу тадбирга йиғилган 130 мамлакат вакиллари орасида бўлган марказий осиëлик меҳмонларга алоҳида эътибор қаратилган¸ дейди тадбир ишини кузатаëтган ўзбекистонлик журналист.\n- 5- дунë сув форуми ташкилотчилари Африка ва Марказий Осиëдан 1000 кишилик делегатларнинг форумда бепул иштирок этишларини таъминлашди. Ташкилотчилар уларнинг ҳамма харажатларини кўтаришди.\nФорумда Ўрта Осиëдан Тожикистон президенти Имомали Раҳмон¸ Қирғизистон Бош вазири Игор Чудиновлар давлат раҳбари миқëсида иштирок қилмоқда.\nТахмин қилиш мумкинки¸ Марказий Осиëда кенг тортишилаëтган сув муаммоларига оид масалалар ҳам кўрилиши мумкин¸ дейди тадбир ишини кузатаëтган ўзбекистонлик журналист.\nФорумда Ўзбекистон томони фанлар академияси мутахассислари даражасида камтаргина тамсил қилинди¸ дейди суҳбатдош.\nАнжуманга мезбонлик қилаëтган Туркия президенти Абдуллоҳ Гул тадбирда иштирок этаëтган юқори лавозимли меҳмонларни Чароғон саройида хос бир тарзда кутиб олди¸ деб хабар берди Истамбулдаги ўзбек журналисти.\n- Эътиборли томони¸ Чароғон саройида ўтказилган бу давлат раҳбарлари анжуманига ҳамма давлат раҳбарлари денгизда махсус қайиқда келишди. Бу ҳам сув муаммосига қаратилаëтган эътибор эди¸ дейди ўзбекистонлик журналист.\nДунëдаги чучук сув ҳавзаларининг вазияти жаҳон сув форумида муҳокама қилинаëтган бош мавзу бўлди.\nСув форумида тарқатилган ҳисоботга кўра¸ 6¸5 миллиарддан ошган дунë аҳолиси йилига 80 миллион кишига кўпаймоқда. 2050 йилга бориб аҳоли сони 9¸5 миллиарддан ошиб кетиши мумкин.\nБу аҳолининг 90 фоизи ривожланаëтган мамлакатларга тўғри келиши ва бу мамлакатларда ичимлик суви етишмаслиги ҳисобга олинса¸ муаммо кўлами аëн бўлади.\nТадбирдаги мулоҳазалар маҳсули бўлган таклифлар бир ҳужжат сифатида БМТ бош котибига топширилади¸ дейди суҳбатдошимиз.\nСуҳбатдошимизга кўра¸ форум ўтаëтган бино ташқарисида табиатни ҳимоя қилувчи фаоллар норозилик тадбири ўтказишган.\nНорозилик тадбири қатнашчиларига кўра¸ форум сувга товар сифатида қарамоқда ва сувнинг инсон ҳеч бир тўсиқсиз истеъмол қилиши зарур бўлган неъмат эканлигини инкор қилмоқда.\nСуҳбатдошимизга кўра¸ Истамбул полицияси намойишчиларни куч билан тарқатиб юборган.\nФорум ўзидан 23 минг дарахтдан иборат боғ шаклида из қолдиради¸ дейди суҳбатдош.\n- Туркия Табиат ва ўрмон вазирлиги форумда иштирок этаëтган ҳар бир иштирокчи учун биттадан ниҳол ўтказиш кампаниясини ўтказаяпти. Яъни 23 мингдан ортиқ иштирокчининг ҳар бири учун биттадан кўчат ўтказилади¸ дейди суҳбатдошимиз.\nИстамбулда ўтаëтган Жаҳон сув форуми ўз ишини якшанбагача давом қилдиради.


Хитойда АҚШнинг АҚШнинг Чэндудаги консулхонаси расман ёпилди. Маҳаллий ҳукумат вакиллари муассасани ўзига қабул қилиб олди\nТОШКЕНТ, 27 июл — Sputnik. Хитойда АҚШнинг АҚШнинг Чэндудаги консулхонаси расман ёпилди. Бу ҳақда Хитой ТИВ маълумотига асосланган ҳолда РИА Новости ёзмоқда.\nШундан сўнг маҳаллий ҳукумат вакиллари муассаса ҳудудига асосий дарвоза орқали киришган ва уни ўзларига қабул қилиб олишган.\nХитой АҚШнинг Чэндудаги бош консуллигини ёпишни талаб қилди\nЙигирма биринчи июль куни Қўшма Штатлар Хьюстондаги Хитой бош консуллигини ёпди. АҚШга кўра, бу интеллектуал мулк ва америкаликларнинг шахсий маълумотлари муҳофазасини таъминлаш зарурати туфайли амалга оширилди.\nПекин бу ҳолатни сиёсий фитна деб атаб, жавобан "қатъий қадамлар" билан чора кўришга ваъда берди.\nАҚШ ва Хитой муносабатларида сўнгги вақтларда зиддият кучаймоқда. Вашингтон ва Пекиннинг ўзаро иқтисодий даъволари бор. Бундан ташқари, америка администрацияси Хитойни коронавирус билан боғлиқ вазият ҳақида ахборот беришда виждонан ёндашмаганликда айбламоқда, Пекин эса Вашингтоннинг унинг ички ишларига, хусусан, Гонконг билан муносабатларига аралашувидан норози.


Буюк давлат ва сиёсат арбоби, мустақил давлатимиз асосчиси, Ўзбекистоннинг Биринчи Президенти муҳтарам Ислом Абдуғаниевич хотирасига бағишлаб бунёд этилган ҳайкалнинг очилиш маросимида иштирок этмоқдамиз.\nВатанимиз тарихида янги давр бошланган кун — 1991 йил 31 августда Ислом Абдуғаниевич Ўзбекистон мустақиллигини эълон қилдилар ва чорак аср давомида давлатимизни изчиллик ва собитқадамлик билан бошқардилар.\nИслом Абдуғаниевич бошчилигида Ватанимиз мустақиллиги ва сарҳадларимиз дахлсизлигини, халқимизнинг тинч ва осойишта ҳаётини ишончли ҳимоя қилишга қодир бўлган замонавий миллий армия барпо этилди.\nБиринчи Президентимизнинг хотирасини абадийлаштириш учун халқимиз, кенг жамоатчиликнинг хоҳиш-истаклари ва таклифларини инобатга олиб амалга ошираётган ишларимиз, ўйлайманки, барчангизга яхши маълум.\nТошкент шаҳридаги халқаро аэропорт, Тошкент давлат техника университети, Асака автомобиль заводи, Фарғона шаҳридаги Санъат саройи, пойтахтимиз ва ҳудудларимиздаги марказий кўчалар, Оқсарой қароргоҳида ўз фаолиятини бошлаган илмий-маърифий ёдгорлик мажмуаси, махсус хайрия жамоат фонди Ислом Абдуғаниевичнинг муборак номлари билан аталди.\n2 сентябрь куни хайрли ишларимизнинг давоми сифатида Ислом Абдуғаниевич туғилиб вояга етган, мангу ором топган азим Самарқанд шаҳрида улуғ Йўлбошчимизнинг ҳайкали очилишига бағишланган маросим ўтказилади.\nБиринчи Президентимиз ҳаётининг энг фаол ва жўшқин пайтини — талабаликдан бошлаб умрининг охирига қадар бўлган даврни азим Тошкент шаҳрида ўтказдилар. Ўзларининг бор билим ва салоҳиятини, ғайрат-шижоатини Ўзбекистонимизнинг барча ҳудудлари қатори пойтахтимизнинг янада обод ва кўркам бўлишига, гуллаб-яшнашига бағишладилар.\nУ кишининг “Тошкент тимсолида Ўзбекистонни, Ўзбекистон тимсолида Тошкентни кўрамиз” деган чуқур маъноли сўзларини шу бугунги тарихий кунда яна бир бор эсга олиш ўринли, деб ўйлайман.\nБиринчи Президентимиз томонидан барпо этилган мана шу қароргоҳда у кишининг давлат раҳбари сифатидаги фаолиятининг энг ёрқин дамлари ўтган эди.\nТошкент аҳли, мамлакатимизнинг барча шаҳар ва қишлоқларидан келадиган ватандошларимиз, чет эллик меҳмонлар, давлат ва жамоат арбоблари бу ерга ташриф буюриб, ёдгорлик мажмуасини зиёрат қилиб, Биринчи Президентимиз хотирасига ҳурмат бажо келтирадилар.\nБу масканга қадам қўйган ҳар бир инсон муҳтарам Ислом Абдуғаниевич юрган йўлаклардан, хиёбонлардан ўтиб, музей билан яқиндан танишиб, истиқлолимиз меъмори ва асосчиси билан хаёлан учрашгандек, мулоқот қилгандек бўлади.\nИшонаман, Ислом Абдуғаниевичнинг муҳташам ҳайкали қад ростлаган ушбу қутлуғ маскан халқимиз, барча ёшларимиз учун Ватанга юксак меҳр ва садоқат кўрсатиб яшашнинг чинакам тимсолига айланади, катта тарбия ва ибрат мактаби бўлиб хизмат қилади.\nОрадан йиллар, асрлар ўтади, муҳтарам Биринчи Президентимизнинг номи ва у киши бошчилигида амалга оширилган буюк ишлар юртимизнинг шонли тарихида ўчмас саҳифа бўлиб мангу қолади.\nМазкур рукндаги бошқа мақолалар: « Самимий қутловлар\tЎзбекистон Президенти Шавкат Мирзиёевнинг Ўзбекистон Республикаси мустақиллигининг йигирма олти йиллигига бағишланган тантанали маросимдаги нутқи »


«Марказий Осиёда имкониятлар хавф-хатарлардан кўра кўпроқ» — Федерика Могерини – Газета.uz\n«Марказий Осиёда имкониятлар хавф-хатарлардан кўра кўпроқ» — Федерика Могерини\nФедерика Могерини Марказий Осиёда имкониятлар таҳдидлардан кўра кўпроқ экани, минтақавий ва халқаро ҳамкорликдан бошқа йўл йўқлигини таъкидлади.\n14 ноябр 2017, 07:53 Сиёсат\nМарказий Осиё бу — хавф-хатарлар эмас, балки кўпроқ имкониятларга эга ҳудуд. Бу ҳақда Марказий Осиёда хавфсизлик ва барқарор тараққиётни таъминлаш бўйича Самарқандда бўлиб ўтган халқаро анжуманда Европа иттифоқининг ташқи ишлар ва хавфсизлик сиёсати бўйича олий вакили, Европа комиссияси вице-президенти Федерика Могерини маълум қилди.\n«Биз жуда мураккаб ва хавфли даврда, эҳтимол совуқ уруш якунланганидан кейинги энг нозик замонда яшаяпмиз. Мазкур минтақада (Марказий Осиёда — таҳр.) хавф-хатарлардан кўра кўпроқ имкониятлар кўрмоқдаман. Бу иқтисодий ўсиш, хавфсизликни таъминлаш, Марказий Осиёни ҳамкорликда ривожлантириш учун имкониятдир», — деди у.\nЕвропа кенгаши Марказий Осиё давлатлари билан минтақавий интеграция бўйича тажрибаларини ўртоқлашишга тайёр, деди Еврокомиссия вице-президенти.\n«ЕИ нафақат ўз билим ва тажрибаларини ўртоқлашишга тайёр, балки минтақани ва ҳар бир давлатлатни ҳамкорлик йўлида бизда мавжуд бўлган барча воситалар билан қўллаб-қувватлашга ҳам тайёр», — дея таъкидлади Федерика Могерини.\nТомонлар глобал таҳдидлар — иқлим ўзгариши, атроф-муҳитни муҳофаза қилиш, сув ресурсларини бошқариш масалаларига коллектив жавоб топишда бир-бирига кўмаклашиши зарур.\n«Биз тўқнаш келаётган хавф-хатарларнинг катта қисми халқаро чегаралар доирасидан чиқмоқда. Минтақавий ва халқаро ҳамкорликдан бошқа чорамиз йўқ. Жумладан, бу хавфсизлик масалалари — бу Эрон ядро дастури, Афғонистонда тинчлик жараёнини қўллаб-қувватлаш, ёшларнинг радикаллашуви ва бошқаларга алоқадор», — деди Евроиттифоқ олий вакили.\nФедерика Могерини Европами ёки Марказий Осиё, қаерда бўлмасин, «хилма-хиллик ва плюрализм бизнинг жамиятимизни янада кучлироқ қилади», — деди. У ОАВнинг мустақиллиги, барча учун инсон ҳуқуқларининг таъминланганлиги ва иқтисодиётнинг жозибадор бўлиши муҳим аҳамият касб этишини таъкидлаб ўтди.\nЕврокомиссия вице-президенти ёшларнинг ЕИ ва Марказий Осиё давлатлари ҳамкорлиги имкониятларидан фойдаланиши аҳамиятини қайд этиб ўтди. «Ёшларимизнинг ҳамкорлигимиз имкониятларидан фойдаланишлари мен учун ёқимли. 2015 йилдан буён минглаб марказий осиёлик тадқиқотчилар ва талабалар ЕИда ўқиш ва ишлаш имкониятига эга бўлди. Ўйлайманки, бу айни пайтдаги ва келгусидаги ҳамкорлигимизнинг энг мустаҳкам асосидир».\n«Газета.uz» 3 081


ВАТАН ТИЙНАТИМИЗ ИЧРА БИР ЖОНДУР... - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 21 Декабр 2017\tКӯришлар: 911\n2008 йилдан Тожикистон Ёзувчилар иттифоқининг аъзоси.\nИблис Шайтон бўлиб,\nҲақдан тилаганда, Момо Ҳавони,\nҚобил Ҳобил қонин тўкиб, келганда,\nҚавмлар, удумлар, динлар замони,\nҚачонки, бир тўда мансабпарастлар\nХудодан қолган мулк, Худонинг Ерин\nОтасидан қолган мерос сингари\nЎзаро тақсимлаб олгандан бери,\nҚачонки, давлату миллат яратиб,\nЎзаро чегара қурганда башар,\nАфсус, одамийлик ўлди шундан сўнг,\nОдамийлик ўлди, одамлар яшар.\nШундан сўнг, сидқ, вафо, меҳр ва шафқат\nБилмай яшар Одам насли-насаби.\nРазолат уруғин сочиб, етилди\nХиёнат дарахтин меваси каби.\nШундан сўнг йўқолди, ишқу диёнат,\nОдамлик зотидан қолмади нишон.\nБир зумда Шайтоннинг қавмига дўнди,\nҚафас ичра тутқун қуш янглиғ пинҳон.\nЭй, биродар, қара, ер юзидаги\nДунёнинг ишлари қолдирар ҳайрон.\nОдам бир-бирига раво кўрганни,\nБир-бирига раво кўрмайди ҳайвон.\nҲавасим келади, паррандаларга,\nДавлатдан давлатга учар, кўнгли тўқ.\nҚўрқмай парвоз қилар,\nҚуролланган зобит, қўриқчилар йўқ.\nҲинд, Эрон, Осиё, Африқо, Хитой,\nХудо юртларин бутун\nКезиб чиқолмайман, биргина айбим -\nМен Одам наслидан бўлганим учун.\nҲатто, аждодларим хоки кўмилган\nБухорода юргим келади бир зум.\nАммо одамлигим учун, водариғ,\nШу оддий бир бахтдан маҳрумман, маҳрум…\nЎз ёғимда ўзим қовриламан жим,\nДунёнинг ишини ўйласам агар.\nЎзимча келаман шундай фикрга:\nОдамийлик ўлди, одамлар яшар…\nҚанақа дунёдир, бу ғамгин дунё?\nТонги ўхшаб кетар, худди шомига.\nГоҳ ўлжа туширар домига овчи,\nЎлжадай тушади гоҳ ўз домига.\nЧингизларга қудрат бахш этиб жаҳон,\nНе-не Рўдакийни қилиб кетди кўр.\nДунёга кам келар, Анушервонлар,\nГўрсиз ўтиб кетди, не-не Баҳром Гўр.\nНе-не Сино ғамдан тарк этди юртни,\nИскандар дунёдан кетди қўли бўш.\nЎтиб кетди не-не Ҳозиқ оламдан,\nҲотам эса, ҳиммат қолдирди қўш-қўш.\nВатанинг бор бўлса, асрагин уни,\nБиз Ватансиз хормиз, бизсиз хор - Ватан.\nВатан тийнатимиз ичра бир жондир,\nИлонга ем бўлар жон чиққан бадан.\nСоқиё, май бирла тўлдир, ушбу дам паймонани,\nАйласин обод майинг бир лаҳза бул майхонани.\nЎйнатар бизларни тинмай, бенаво дунё, ажаб,\nСоқиё, қил телба бундан ошиқи девонани.\nҚолди ишқдан бехабарлар ҳолимиздан бехабар,\nҒам сели бундан-да вайрон айлагай, вайронани.\nҚувнамас ҳеч қайси меҳмон зиқналар даргоҳида,\nЗиқна қуш олгай сахийлар инидин ҳар донани.\nСоқиё, май бирла тўлдир тонггача паймонани,\nТоки, ёндирсин Ният, ғам нурида парвонани.\nТожик тилидан Одил Икром таржимаси.\nБугун: 31-10-2020 06:15:31


Хитойда нима бўляпти? «Xabar.uz» учун воқеа...\n25.01.2020 14:32 0 8125\nАйни вақтда Хитойда ҳайвонлардан одамларга юқадиган коронавирус тарқалган ва кундан кунга кўпчиликни ташвишга солмоқда. Касаллик Хитой марказидаги Ухан шаҳридаги денгиз маҳсулотлари сотиладиган бозор ҳудудидан тарқалишни бошлади. Айни вақтда вирус юқтирганлар сони 1337 тани ташкил қилган, юқтирган деб тахмин қилинганлар сони 1965 та, ҳалок бўлганлар сони эса 41 нафарга етган. Вирус ўчоғи бўлган Ухан шаҳри ва унга қўшни 9 та шаҳар карантин зона деб эълон қилинди. Шаҳарга кириш-чиқиш тўхтатилган. Метро, автобус, поезд, самолётлар ишламаяпти. Шаҳарда бутун мамлакатдан мутахассислар келиб ишламоқда.\nҲозир ўзим айни вақтда Хитойда, вирус тарқалган провинция билан қўшни бўлган Чунцин шаҳридаман. Вазиятни ҳар дақиқа кузатиб боряпман. Минг афсуски мана шундай ҳолатда асоссиз миш-миш ва ваҳима тарқатаётган ўзбеклар чиқиб турибди.\nКеча бир қизнинг аудиоси тарқалди. Унда Хитойда аҳвол чатоқлиги, ўзбек талабаларининг аҳволи ёмонлиги, карантин шаҳардаги талабалар оч қолиб кетгани, кўчаларда йиқилиб қолаётгани, ҳамма давлат элчихоналари ўз фуқароларини олиб чиқиб кетгани, фақатгина ўзбеклар қолиб кетаётгани ва шунга ўхшаган асоссиз хабарлар тарқатилган. Бундай арзон хайпга ўч Youtube видео блогерлари эса текин томошадан қуруқ қолмаслик учун ўзи билмаган, кўрмаган, ҳақиқий аҳволдан бехабар ҳолда худди ҳаммасини кўриб тургандек экспертларча фикр билдиришга киришиб кетишган.\nМен ичкарида бўлиб турган, ҳақиқий аҳволни ўз кўзи билан кўриб турган Ўзбекистон фуқароси сифатида асл ҳолат қандай эканлиги ҳақида хабар беришни истар эдим.\nҲақиқатдан ҳам Ҳубеи провинциясидаги 10 та шаҳар беркитилган, кириб чиқиш мумкин эмас. Лекин мен ўзим шахсан Ухан шаҳридаги 6 та талаба йигит билан гаплашдим, биолог мутахассис сифатида вирус тарқалган ҳолатда қандай қоидаларга амал қилиш кераклигини батафсил тушунтирдим, улар билан ҳозир ҳам доимий алоқадаман. Шаҳар беркитилгани билан ҳеч ким оч қолиб кетгани, касалликдан йиқилиб қолгани йўқ. Супермаркетлар, озиқ-овқат дўконлари, дорихоналар бир хилда ишлаб турибди. Ушбу мақолани ёзаётган вақтимда ҳам Уҳандагилардан бири билан гаплашдим, ҳозиргина супермаркетдан келаётганини айтди. Нархлар ваҳима қилинаётганидек ҳеч қанақа осмонга кўтарилиб кетмаганлигини қўшимча қилди. Қолаверса ҳамма давлат талабалари ўз университетларининг ётоқхонасида турибди, ҳеч қайси бир давлат элчихонаси ўз фуқароларини олиб чиқиб кетгани йўқ. Шахсан мен ўзим Ўзбекистоннинг Хитойдаги элчихонаси томонидан ташкил қилинган Wechat тармоғидадаги гуруҳда борман ва элчихона вакили кунда икки марта ҳолат ҳақида хабар бериб турибди.\nХитойнинг бошқа шаҳарларида эса ҳаёт одатдагидек давом этмоқда, барча транспорт воситалари, супермаркетлар ишламоқда. Истаган одам истаган вақтида Ўзбекистонга қайтаман деса йўллар очиқ, бемалол ҳеч қандай қаршилик йўқ. Қолаверса вирус ҳақидаги статистикада айтилишича асосан ёши катталар вирус юқтирган ва ҳалок бўлганлар ҳам 48 ёшдан катталар бўлган, яъни вирус асосан иммун тизими паст ва ёши катталарга юқмоқда. Бундан ташқари Хитойда тиббий жиҳатдан ҳамма шароит бор, касал бўлганлар ва улар билан гаплашганларнинг барчаси касалхоналарда махсус назоратда сақланиб турибди. Яна бир қувончли томони вирус юқтирганлар орасида 38 нафари соғайган, демоқчиманки олдинга силжиш бор.\nМақола сўнгида халқимиздан, яқини Хитойда бўлган ватандошларимизда бунақа асоссиз хабарларга, ваҳималарга эътибор бермасликларини сўраб қолардим. Аҳвол чиндан ҳам ваҳима қиладиган даражада эмас, ҳаммаси ҳукумат назоратида, ўзбек талабаларининг барчаси ўқиш жойидаги ётоқхоналарда ва уларнинг ҳолидан бошқа барча чет эллик талабалар каби махсус бириктирилган университет ходимлари мунтазам хабар олиб турибди.\nШов-шув тарқатаётган, ютубда машҳурликка эришаман деб халқ ичида асоссиз ташвиш, ваҳима уйғотаётган «диванный эксперт»ларга худодан инсоф тилаб қоламан.\nДарсликлар, дарсликлар, дарсликлар…\nКоронавирус Кеча, 21:58\nКоронавирус Кеча, 19:20\nЙил бошидан бери қанча кишида коронавирус аниқланди?\nКоронавирусдан касалланишлар сони яна кўпаймоқда